title: Tucsonin ammuskelutapaus

text: Sophie B. Hawkins sävelsi, sanoitti ja lauloi kappaleen "Flying at Half Mast", joka kertoo tragediasta, Giffordsista ja Taylorista. Kappaleessa sanotaan, että hulluuden johtaessa tai ottaessa vallan maassa kansa elää "lippu puolitangossa", josta kappale sai nimensä. Kappaleessa lauletaan Christina Taylorista, että hän syntyi päivänä (Syyskuun 11. päivän iskut), jolloin jopa ateistit polvistuivat rukoilemaan. Laulussa kerrotaan myös Taylorista, että maan suola huusi kipuaan, kun luoti läpäisi hänen sydämensä.


title: Bernhard Schlink

text: Bernhard Schlink (s. 6. heinäkuuta 1944, Bielefeld) on saksalainen juristi ja kirjailija. Hänen Suomessa tunnetuin teoksensa lienee myös elokuvaksi sovitettu "Lukija".


title: Bernhard Schlink

text: Schlinkin vanhemmat olivat teologeja. Isä toimi teologian professorina, mutta menetti työnsä kansallissosialistien vuoksi ja työskenteli sen jälkeen seurakuntapappina.


title: Bernhard Schlink

text: Schlink opiskeli oikeustiedettä Länsi-Berliinissä ja valmistui vuonna 1968. Hän eteni urallaan tuomariksi Nordrhein-Westfalenin osavaltion perustuslakioikeuteen. Vuonna 1992 hänet nimitettiin Humboldt-yliopiston oikeustieteen professoriksi, ja hän jäi eläkkeelle vuonna 2006. Kaunokirjallisen uransa hän aloitti vuonna 1982 julkaisemallaan rikosromaanilla.


title: Bernhard Schlink

text: Myöhemmin Schlink on kuvannut kirjoissaan Saksan historian kipupisteitä, kuten kansallissosialismia ja sen aikana tehtyjä rikoksia sekä 1970-luvun terrorismia.


title: Bernhard Schlink

text: Vuonna 1995 ilmestyi menestysteos "Lukija". Teoksen päähenkilö, lakimies muistelee murrosikäänsä, jolloin hänellä oli sukupuolisuhde itseään vanhempaan raitiovaunun rahastajaan. Eräänä päivänä nainen katoaa. Myöhemmin päähenkilö näkee hänet syytettynä sotarikosoikeudessa. Kirja filmatisoitiin ja pääosissa nähtiin Kate Winslet ja Ralph Fiennes.


title: Bernhard Schlink

text: Terrorismia käsitellyt teos "Viikonloppu" ilmestyi vuonna 2008. Vasemmistolaiseen terroristiryhmään kuulunut, neljä murhaa tehnyt Jörg pääsee 24 vuoden vankeuden jälkeen vapaaksi. Edessä on viikonloppu, ja vapautumisen kunniaksi ovat Jörgin nuoruudenystävät järjestäneet juhlat. Paikalla on yllättäen myös Jörgin poika, Bartholomeus. Poika ei päästä isäänsä helpolla. Bartholomeuksen mielestä isän vallankumousideat olivat mieltä vailla, eikä isä pojan mielestä juurikaan eroa kansallissosialisteista.


title: Ordog

text: Ordog on torniolainen doom metal -yhtye, joka perustettiin vuonna 2005. Sen perustivat Aleksi Martikainen ja Valtteri Isometsä.


title: Danielle Panabaker

text: Danielle Nicole Panabaker (s. 19. syyskuuta 1987 Augusta, Georgia, Yhdysvallat) on yhdysvaltalainen näyttelijä.


title: Danielle Panabaker

text: Panabaker syntyi Augustassa, Georgian osavaltiossa Donna ja Harold Panabakerille. Myös hänen pikkusiskonsa Kay Panabaker on nuorempana näytellyt. Panabaker kiinnostui näyttelemisestä otettuaan teatteritunteja kesäleirillä ja aloitti näyttelemisen jo 12-vuotiaana teatterissa. Panabaker valmistui high schoolista priimuksena jo 14-vuotiaana. Myöhemmin hän muutti Los Angelesiin tavoitellakseen uraa näyttelijänä. Kesäkuussa 2007 hän valmistui Kalifornian yliopistosta Los Angelesissa.


title: Dolores del Río

text: Dolores del Río (oik. Lolita Dolores Martínez Asunsolo López Negrette, 3. elokuuta 1905 Durango, Meksiko – 11. huhtikuuta 1983 Newport Beach, Kalifornia, Yhdysvallat) oli meksikolainen näyttelijä. Hän avioitui kuusitoistavuotiaana Jaime Martinez del Ríon kanssa. Avioliitto purkautui myöhemmin, mutta del Río jatkoi senkin jälkeen sukunimen käyttämistä. Del Ríon ensimmäinen elokuva oli vuonna 1925 valmistunut "Jos saisitte miljoonan?", jonka jälkeen hän näytteli pääosan useissa suuren tuotannon mykkäelokuvissa. Del Río puhui englantia sujuvasti, joten hän onnistui siirtymään äänielokuviin sujuvasti, vaikkakin hänen meksikolainen aksenttinsa rajoitti roolivalikoimaa. Del Río oli erittäin suosittu kotimaassaan Meksikossa ja vuonna 1943 hän siirtyi näyttelemään meksikolaisissa elokuvissa tuottoisalla sopimuksella, joka takasi hänelle osuuden elokuvien tuotosta. Hollywood-elokuviin hän palasi satunnaisesti, usein ystävänsä ohjaaja John Fordin pyynnöstä. Del Río vetäytyi näyttelemisestä 1978.


title: Dolores del Río

text: Del Río oli naimisissa kolmesti. Ensimmäinen avioliitto oli Jaime Martinez del Ríon kanssa. Toinen puoliso oli Cedric Gibbons. Kolmas avioliitto Lewis A. Rileyn kanssa kesti 23 vuotta aina Del Ríon kuolemaan saakka. Del Río on saanut tähden Hollywood Walk of Famelle.


title: Karate Joe

text: Karate Joe on vuonna 2001 julkaistu karateaiheinen videopeli. Rocket Gamesin kehittämä peli julkaistiin vain Game Boy Colorille.


title: Pensaspaprika

text: Pensaspaprika ("Capsicum frutescens") on paprikoiden ("Capsicum") sukuun kuuluva chililaji. Se on todennäköisesti lähtöisin Väli-Amerikasta. Nykyisin sitä kasvatetaan kaikkialla trooppisilla ja subtrooppisilla alueilla.


title: Pensaspaprika

text: Pensaspaprika on pitkäikäinen ja suurikokoinen. Hedelmä on pieni ja pitkulainen.


title: Pensaspaprika

text: Pensaspaprika tarvitsee valoa ja lämpöä. Se on helppohoitoinen.


title: Yleisurheilu kesäolympialaisissa 1952 – miesten 1 500 m

text: Helsingin olympiakisojen miesten 1 500 metrin juoksuun osallistui 52 urheilijaa edustaen 26 kansallisuutta. Kilpailupäivät olivat 24.–26. heinäkuuta.


text: Jokaisesta erästä neljä nopeinta jatkoon.


text:
1. erä
2. erä
3. erä
4. erä
5. erä
6. erä


text: Kummastakin erästä kuusi nopeinta loppukilpailuun.


text:
1. erä
2. erä


title: Puebla FC

text: Puebla FC on meksikolainen jalkapalloseura, joka pelaa Primera Divicion De Mexico -liigassa. Seura pelaa kotiottelunsa C Estadio Cuauhtémocilla. Puebla FC perustettiin vuonna 1944.


title: M/S Nordep

text: M/S Nordep on suomalaisvarustamo JS Ferryway Ltd Oy:n omistama yhteysalus, jonka kotisatama on Turku. Alus liikennöi Saaristomerellä Nauvon eteläisellä reittialueella, Paraisten kaupungissa. Alus tuli reilu vuosi sitten JS Ferryway Ltd:n omistukseen. Aluksen on rakentanut vuonna 1987 Norjan Risørissa Linds Töls skips & båtbyggeri a/s. Alus kuljetti Norjassa ihmisiä armeijan linnakkeisiin.


title: M/S Nordep

text: Aluksessa ei ole eturamppia, vaan rahti lastataan takarampista. Rampille ajettu auto pitää seisauttaa rampin jyrkimpään kohtaan sen kaltevuuden vuoksi. Ramppi nostetaan loivempaan kulmaan kannen kanssa. Alus pystyy liikkumaan sivuttain, sillä sen molemmissa päissä on sivupotkurit.


title: M/S Nordep

text: Aluksen lähtösatamat ovat Nauvossa sijaitsevat Kirjaisin ja Borstön saaret. Reittiaikataulussa ajalle 1. tammikuuta 2011–31. maaliskuuta 2011 Nordep liikennöi Kirjaisin eteläpuolella oleviin pieniin saarin, kuten Brännskäriin, Stenskäriin, Pensariin ja Gullkronaan. Nordep aloitti liikennöinnin Nauvon reitillä 1. tammikuuta 2011. Reitillä aiemmin vuosikausia liikennöinyt yhteysalus M/S Fiskö hävisi uuden liikennöintisopimuksen tarjouskilpailun.


title: Norodom I

text: Norodom I (, ennen valtaannousua Ang Vodey; helmikuu 1834 Angkor Borey – 24. huhtikuuta 1904 Phnom Penh) oli Kambodžan kuningas vuosina 1860–1904. Norodomin aikana Kambodža vapautui Thaimaan ja Vietnamin vaikutusvallasta mutta ajautui Ranskan protektoraatiksi ja lopulta osaksi Ranskan Indokiinaa.


title: Norodom I

text: Kuninkaalliseen perheeseen kuului vuonna 1866 noin 1 500 henkeä. Norodomilla itsellään oli ainakin 37 vaimoa ja 60 lasta. Jalkavaimojen lukumäärästä ei ole tietoa. Etienne Aymonier, Ranskan edustaja Kambodžassa 1879–1881, valitti, että suurin osa maan varallisuudesta meni tämän suuren kuninkaallisen perheen elättämiseen. Ranskalaiset yrittivät vuonna 1913 selventää tilannetta tekemällä sukututkimuksen mutta epäonnistuivat siinä.


title: Norodom I

text: Norodom vietiin 14-vuotiaana Bangkokin hoviin, josta hänen sallittiin palata Kambodžaan vasta vuonna 1858. Hän nousi kuninkaaksi, kun hänen isänsä Ang Duong kuoli vuonna 1860. Isänsä tavoin Norodomin tavoitteena oli estää Vietnamin ja Thaimaata sekaantumasta liian paljon maan asioihin. Ratkaisuna tähän he näkivät liittoutumisen valtion kanssa, joka oli vahvempi kuin Thaimaa tai Vietnam. Vuonna 1863 Norodom solmikin protektoraattisopimuksen Ranskan kanssa. Sopimukseen syntyyn vaikutti merkittävästi katolilainen lähetyssaarnaaja Jean-Calude Miche, minkä ansiosta katolinen kirkko sai etuoikeuksia maassa. Sopimuksen mukaan Ranska nimitti neuvonantajan hoviin (”résident”) ja lisäksi ranskalaiset henkilöt ja yritykset saivat käydä vapaasti kauppaa Kambodžassa.


title: Norodom I

text: Vietnam ei juurikaan reagoinut sopimukseen, mutta Thaimaan kuningas Mongkut oli raivoissaan. Lepyttääkseen thaimaalaiset Norodom solmi Mongkutin kanssa salaisen sopimuksen joulukuussa 1863. Käytännössä sopimus kumosi Norodomin ja Ranskan välisen protektoraattisopimuksen. Norodom I kruunattiin 3. maaliskuuta 1864. Hänen asemansa Kambodžan kuninkaana vahvistettiin saman vuoden kesäkuussa, jolloin siihen osallistuivat sekä Ranskan että Thaimaan edustajat. Elokuussa 1864 Thaimaan ja Kambodžan välinen salainen sopimus vuoti julkisuuteen singaporelaisessa sanomalehdessä. Se luonnollisestikin suututti ranskalaiset, eikä heidän luottamuksensa Norodomiin koskaan palannut entiselleen.


title: Norodom I

text: Ranskalaiset olivat aloittaneet sopimuksen solmimisen jälkeen Kambodžan ”sivistämiskampanjan” eli eurooppalaisten arvojen istuttamisen maahan. Ranskalaiset lakkauttivat orjuuden (noin 16 % kambodžalaisista oli tuolloin orjia) ja yksityistivät maaomaisuuden. Koko maa oli aikaisemmin ollut periaatteessa kuninkaan omaisuutta. Yksityistämisen syynä oli raha. Mekong-joen käyttö kauppareittinä Kiinaaan oli osoittautunut mahdottomaksi, ja siksi maahan piti luoda tuottava verotusjärjestelmä.


title: Norodom I

text: Norodom oli hyvin myötämielinen ranskalaisia kohtaan. Hän oli heidän kanssaan kaikesta samaa mieltä mutta juonitteli sitten tarpeen vaatiessa ranskalaisten selän takana itselleen mieluisemman ratkaisun. Tähän lienee ollut syynä se, miten siirtomaavallat olivat muualla Aasiassa nujertaneet avoimen vastarinnan. Norodomin politiikka ei kuitenkaan miellyttänyt kaikkia. Ensimmäistä ranskalaisten vastaista kapinaa johti Assoa, joka väitti olevansa prinssi Ang Emin poika. Assoan kapina kesti 1862–1866.


title: Norodom I

text: Vuonna 1866 alkoi uusi kapina. Kambodžalainen munkki väitti olevansa Poukombo, kuningas Ang Chan II:n lapsena kuollut poika. Poukombo syytti Norodomia maanpetoksesta ja kehotti kaikkia yhtymään kapinaan ranskalaisia vastaan. Kesäkuussa 1866 kapinalliset lähtivät marssille kohti Phnom Penhiä. Kapinalliset menestyivät aluksi taistelussa armeijaa vastaan, mutta kun ranskalaiset aloittivat vastahyökkäyksen tammikuussa 1867, he löivät kapinallisten joukot helposti. Poukombo pakeni Laosiin, ja kun hän palasi joulukuussa 1868, hänet vangittiin ja tapettiin.


title: Norodom I

text: Vaikka Poukombon kapina oli lyhyt, sillä oli merkittävä vaikutus Kambodžan historiaan. Kaksi Poukombon luutnanttia onnistui pakenemaan, ja he jatkoivat taistelua ranskalaisia vastaan seuraavat 20 vuotta. Tarinat kapinasta jäivät elämään kansan suussa, ja niitä kerrottiin myöhemmin muun muassa Saloth Sarille, joka tunnetaan paremmin Pol Potina.


title: Norodom I

text: Kambodžan pääkaupunkina oli vaihdellut khmerien valtakunnan tuhon jälkeen joko Lovek, Udong tai Phnom Penh, joiden välillä hovi sukkuloi. Vuonna 1866 maan pääkaupungiksi vakiintui Phnom Penh, mihin yhtenä syynä oli ranskalainen byrokratia. Samana vuonna alkoi myös nykyisen kuninkaanlinnan rakentaminen.


title: Norodom I

text: Kambodžan ja sen hovin ylläpito oli kallista Ranskalle, ja siksi Ranska ehdotti protektoraattisopimuksen uudistamista. Maaliskuussa 1884 Ranska vaati Norodomia allekirjoittamaan uuden sopimuksen. Norodom teki sen vasta kesäkuussa 1884, kun Ranskan laivasto saapui paikalle ja uhkasi pakottaa Norodomin luopumaan kruunusta.


title: Norodom I

text: Uuden protektoraattisopimuksen myötä Ranska alkoi suunnitella Kambodžan muuttamista protektoraatista siirtomaaksi, koska siirtomaan hallinta olisi yksinkertaisempaa. Tammikuussa 1885 alkoi kuitenkin uusi kapina, jota johti Norodomin velipuoli Si Votha. Si Vothan kapina oli ennen kaikkea sissisotaa. Ranskan armeija ei pystynyt kukistamaan sissiliikettä ja joutui neuvotteluyritysten kariuduttua turvautumaan kostotoimiin. Kapina päättyi vasta, kun Norodom lähti kiertämään maaseutua ja suostutteli kapinalliset lopettamaan sissisotansa. Si Vothaa ei saatu koskaan kiinni, ja hän kuoli viidakossa vuonna 1890.


title: Norodom I

text: Vuosi kapinan päättymisen jälkeen Kambodža liitettiin vuonna 1887 Ranskan Indokiinaan.


title: Norodom I

text: Si Vothan kapinan jälkeen Ranska päätti modernisoida Kambodžan ja etenkin Phnom Penhin. Uudistustoimet johtivat keskiluokan syntymiseen, mikä aiheutti epävarmuutta hallitsevan eliitin keskuudessa. Ranskalaisten avoin kritisointi johti kahden prinssin maanpakoon. Duong Chakr karkotettiin vuonna 1893 Pariisista Ranskan Algeriaan, jossa hän kuoli vuonna 1897. Norodomin vanhin poika Aruna Yukanthor ei päässyt koskaan palaamaan Kambodžaan vuoden 1901 Pariisin-matkaltaan ja eli loppuelämänsä Thaimaassa. Poikien kohtalo oli kova isku Norodomille. Lisäksi Norodomin velipuoli Sisowath oli päässyt Ranskan kanssa sopimukseen siitä, että hänestä tulisi seuraava kuningas. Katkeroitunut Norodom vetäytyi Phnom Penhin kuninkaanpalatsiin, jossa hän kuoli 24. huhtikuuta 1904.


title: Je T’aime

text: Je T’aime (s. 2002) on Ruotsissa syntynyt suomalainen lämminverinen ravihevonen. Sen omistavat Risto Vähätalo sekä Juves Talli eli Jari Veromaa, jotka ostivat sen Solvallan hevoshuutokaupasta. Je T’aime voitti vuonna 2011 Vermossa Talvimaljan ja Helsinki-ajon ja oli kolmas Seinäjoella juostussa Prix d’Etain Royalissa


title: Kati Lindsberg

text: Kati Lindsberg (s. 1982) on suomalainen ravivalmentaja. Lindsbergin vuonna 2007 perustettu talli on Mäntyharjulla. Valmennuksessa olleita hevosia ovat olleet muun muassa Je T'aime ja vuoden 2009 suomenmestari Silver Quattro. Suomen Ravinaisten Liitto valitsi Lindsbergin vuoden ravinaiseksi 2008, ja Sukuposti-sivustolla hänet valittiin vuoden naisvalmentajaksi.


title: K-kommando

text: K-kommando (K-komando) on Viron keskusrikospoliisin erikoisyksikkö, joka perustettiin 1991. Yksikön loi Lembit Kolk. Yksikön kouluttamisen hoiti FBI. K-kommandon toiminta-alueita ovat aseistettujen ja vaarallisten rikollisten pidättäminen sekä levottomuuksien tukahduttaminen.


title: Kambodžan historia

text: Kambodžan historian varhaisimmat luotettavat tiedot asutuksesta ovat Hoabinhian-kaudelta noin 6 000 vuotta eaa. Ensimmäinen valtiollinen kokonaisuus alueella oli ensimmäisellä vuosisadalla syntynyt Funanin kuningaskunta, ja sitä seurannut Chenla. Chenlan valtakunnan heikentyminen ja sen synnyttämä valtatyhjiö loi perustan khmerien kulttuurin kukoistukselle 800-luvulta lähtien, kun khmerien valtakunta syntyi. Khmervaltakunta hallitsi laajimmillaan suurinta osaa Kaakkois-Aasiasta. Valtakunta säilyi 1400-luvulle asti, jolloin Ayutthayan kuningaskunta tuhosi Khmervaltakunnan pääkaupungin Angkorin. Angkorin kukistumisen jälkeen khmerit joutuivat vuosisadoiksi thaiden ja vietnamilaisten vallan alaisuuteen, kunnes Ranska valloitti alueen siirtomaakseen vuonna 1863.


title: Kambodžan historia

text: Ranskan vallan alla siirtomaahallinto ei pyrkinyt juurikaan kehittämään Kambodžaa, vaan maa muodosti vain suoja-alueen Brittiläistä imperiumia vastaan, jolla ranskalaiset pyrkivät turvaamaan itselleen tärkeämmän Vietnamin.


title: Kambodžan historia

text: Kambodža itsenäistyi Ranskan vallan alaisuudesta vuonna 1953. Itsenäistyminen ei kuitenkaan tuonut rauhaa, ja Norodom Sihanoukin itsevaltaisen hallituskauden aikana 1955–1970 maa oli sisäisesti erittäin hajanainen. Yhdysvaltain tukeman sotilasvallankaappauksen jälkeen maa ajautui vuonna 1970 mukaan Vietnamin sotaan ja veriseen sisällissotaan. Sota jatkui aina vuoteen 1975 asti. Kambodžaa koetelleen sodan pommituksissa arvioidaan kuolleen 250 000 kambodžalaista.


title: Kambodžan historia

text: Vietnamin sota loi hedelmällisen pohjan punakhmerien valtaannousulle. Punakhmerien valta Kambodžassa kesti 1975–1979. Pol Potin diktatuurin aikana kuoli arviolta 1,2–3 miljoonaa ihmistä. Punakhmerien valta päättyi Vietnamin hyökkäykseen joulukuussa 1978. Lopullinen rauha solmittiin kuitenkin vasta 1991. Vapaat vaalit järjestettiin 1993 ja Kambodžasta tuli perustuslaillinen monarkia. Sisäpoliittiset levottomuudet ovat kuitenkin jatkuneet. Oikeudenkäynnit punakhmerien johtajia vastaan alkoivat 2005 ja ensimmäiset tuomiot annettiin 2010.


title: Kambodžan historia

text: Nykyisen tutkimuksen valossa tiedetään, että Kambodžan alueella on ollut metsästäjä-keräilijöitä Hoabinhian-kaudella noin 6 000 vuotta eaa. Aiemmasta asutuksesta ei ole varmoja todisteita. Kambodžan neoliittisesta ja pronssikaudesta tiedetään hyvin vähän, sillä arkeologisia kohteita on vähän, ja niitäkään ei ole tutkittu kovin paljoa.


title: Kambodžan historia

text: Ajanlaskun alkuun mennessä alueella alkoi jo esiintyä kiinteää asutusta ja yhteiskuntarakenteiden muodostumista, jotka johtivat ensimmäisten valtakuntien syntyyn. Alueen asukkaat asukkaat omasivat metallinvalutaidon ja he olivat merenkulkutaitoisia. Pisimmälle järjestäytyneet asukkaat asuivat rannikolla ja Mekong-joen suistoalueella, jossa he viljelivät riisiä ja pitivät kotieläimiä.


title: Kambodžan historia

text: Tutkijat uskovat että alueen alkuperäisasukkaat olivat austroaasialaista alkuperää. Mon-khmer -kansat saapuivat alueelle myöhemmin ja he luultavasti sekoittuivat alueen alkuperäiskansaan. Aluetta nykyisin asuttavat khmerit saapuivat alueelle luultavasti Kaakkois-Kiinan alueelta ennen ensimmäistä vuosisataa. Khmerien uskotaan saapuneen alueelle ennen kuin naapurikansat thait, laot ja vietnamilaiset saapuivat Kaakkois-Aasian alueelle.


title: Kambodžan historia

text: Kambodžan alueen ja samalla koko Kaakkois-Aasian ensimmäiset merkittävät korkeakulttuurit syntyivät ajanlaskun alkuvuosina. Vanhin tunnettu kuningaskunta on Funanin kuningaskunta, joka syntyi ensimmäisellä vuosisadalla jaa. nykyisen Kambodžan ja Vietnamin alueelle. Funanin menestys liittyi siihen, että alueesta tuli kansainvälisen kaupan keskus. Alueella kävi persialaisia, intialaisia ja kiinalaisia kauppiaita, joiden kulkureitillä Funan oli. Mekongin suistoalue tarjosi hyvän riisisadon, jolla voitiin ruokkia kaupungin oman väestön lisäksi satamassa pysähtyneet ulkomalaaiset kauppiat ja merenkävijät.


title: Kambodžan historia

text: Funan myös laajensi alueitaan ja se alisti valtaansa viereiset kuningaskunnat. Laajimmillaan sen valtapiiri ulottui etelässä syvälle Malakan niemimaalle ja lännessä Burman eteläosiin asti.


title: Kambodžan historia

text: Funan oli intialaistunut kuningaskunta ja se omasi intialaisiin malleihin perustuvan poliittisen järjestelmän. Funanissa palvottiin useita hindujumalia, ja intialaistumista lisäsi 300-luvulla alkanut intialaisten muutto alueelle. Sanskritin kieltä käytettiin laajalti ja aakkoset perustuivat intialaiseen kirjoitusjärjestelmään. 400-luvulla maan eliitti oli jo hyvin intialaistunutta.


title: Kambodžan historia

text: Funanin valtakausi alueella kesti 600-luvulle asti. Maa alkoi heikentyä 300-luvulta lähtien, kun alueen merireitit muuttuivat merkittävästi. Ulkomaalaiset kauppiaat valitsivat yhä useammin Sumatralle syntyneen Srivijayan satamat Funanin sijasta. Heikkenevä kuningaskunta ajautui sisäisiin ristiriitoihin 500-luvulta lähtien ja 600-luvulla Funan ajautui Chenlan vasallivaltioksi. Funanin valloittamisen myötä intialaisvaikutteet siirtyivät Chenlaan.


title: Kambodžan historia

text: Chenla oli khmerien kuningaskunta, joka legendan mukaan syntyi chameilta vallatulle maalle. Chenla oli ollut Funanin vasallivaltio, mutta se erkani Funanista valtakunnan heikennyttyä noin vuonna 550. Chenlan valtakautta ei kestänyt kauan, sillä 600-luvun lopulla valtakunta jakaantui kahtia. Kiinalaiset kronikat kutsuvat jakaantunutta maata Maa-Chenlaksi ja Vesi-Chenlaksi. Maa-Chenla sijaitsi nykyisen Laosin eteläosassa ja Vesi-Chenla nykyisen Kambodžan alueella. Maa-Chenla säilyi suhteellisen vakaana, mutta rannikolla sijainnut Vesi-Chenla joutii luultavasti jaavalaisen Sailendra-dynastian vasalliksi 800-luvulla. Vesi-Chenla hajosi lopulta useaan pieneen kuningaskuntaan. Chenlan heikentyminen loi samalla perustan Angkorin valtakunnan syntymiselle.


title: Kambodžan historia

text: Angkorin valtakunta syntyi 800-luvulla Chenlan heikennyttyä. Angkorin perustajana pidetään tavallisesti kuningas Jayavarman II:ta, joka vapautti khmerit jaavalaisten vallasta ja yhdisti kansan. Hän kruunautti itsensä khmerien hallitsijaksi vuonna 802. Hän perusti useita kaupunkeja, ja lopulta hän asettui Tonle Sap -järven rannalle perustamaansa Hariharalayaan. Pääkaupunkia siirreltiin pienellä alueella ja alueelle syntyi lukuisia temppeleitä. 900-luvulla valtakunnan keskus siirtyi järven luoteisrannalla sijainneeseen Angkoriin.


title: Kambodžan historia

text: Khmerit olivat omaksuneet uskonnollisia ja poliittisia ideoita ja instituutioita Intiasta ja perustivat keskitetysti hallitun kuningaskunnan, joka hallitsi Kaakkois-Aasiaa suuren osan olemassaoloajastaan. Angkorin valtakunnan kuninkaat pitivät itseään universaaleina kuninkaina ja onnistuivat rakentamaan suuren valtakunnan laajentamalla vaikutusvaltaansa ympäröiville alueille sotilaallisilla valloituksilla.


title: Kambodžan historia

text: Kuten Funanin ja Chenlan, Khmervaltakunnan vauraus ei perustunut kansailnväliseen kaupankäyntiin, vaan kotimaiseen maanviljelyyn. Tonle Sap -järven ympäristö oli täydellinen riisinviljelyyn, ja valtakunnassa kehittyi keinokastelujärjestelmä, jonka avulla voitiin saada kolme riisisatoa vuodessa. Valloitusten avulla saatiin suuri määrä työvoimaa, jolla kuninkaat rakennuttivat kanaaleja sekä suuria vesialtaita. Orjien avulla kuninkaat rakennuttivat omaksi ja jumalten kunniaksi mahtavia uskonnollisia monumentteja. Orjat olivat yleensä sotavankeja tai vähemmistöihin kuuluvia vuoristokansoja. Suurin näistä monumenteista on Suryavarman II:n rakennuttama Angkor Watin temppeli. Suryavarman II hallitsi noin vuodesta 1113 vuoteen 1150 saakka.


title: Kambodžan historia

text: Jayavarman VII:n valtakaudella vuosina 1181–1218 kuningaskunta laajentui voimakkaasti, pohjoisessa nykyisen Vientianen kaupungin tienoille ja etelässä Malakan niemimaalle. Toisin kuin edeltäjänsä, jotka olivat pitäneet yllä hindulaista jumalkuninkaan myyttiä, Jayavarman VII oli theravada-buddhalaisuuden suojelija. Jayavarman VII aloitti rakennustyöt, jotka käsittävät Angkor Thomin kuninkaallisen kaupungin, jonka tunnetuin rakennus on Bayonin temppeli.


title: Kambodžan historia

text: Jayavarman VII:n valtakauden jälkeen Khmervaltakunta alkoi rapistua. Todennäköisesti valtakunnan rapistuminen johtui vahvojen thaikuningaskuntien noususta ja niitä vastaan käytyjen sotien menetyksistä. Vuonna 1283 valtakunnan kuningas Jayavarman VIII joutui maksamaan vasalliveroa Kublai-kaanin mongoleille.


title: Kambodžan historia

text: Angkor hylättiin lopullisesti vuonna 1431, kun Ayutthayan kuningaskunta valloitti Angkorin. Khmerit saivat kuitenkin ajettua valloittajat pois, mutta koko kaupunkia ja sen miljoonaväestö päätettiin siirtää nykyisen Phnom Penhin alueelle, sillä kuningas katsoi että kauempana Ayutthayasta pääkaupungin sijainti on turvallisempi.


title: Kambodžan historia

text: Angkorin aikakausi oli kulttuurin ja politiikan kannalta Kambodžan kulta-aikaa. 800-luvulta 1400-luvulle kestäneen khmer-kuningaskunnan kukistuttua vuonna 1431 ovat khmerkansan seuraavat neljä vuosisataa huonosti dokumentoituja. Vuosien 1432–1887 välistä aikaa on kutsuttu Kambodžan pimeiksi vuosiksi, kunnes ranskalaiset ottivat maan hallintaansa.


title: Kambodžan historia

text: Angkorin valloituksen jälkeen nykyisen Kambodžan alueesta muodostui puskurivaltio thaidenn ja vietnamilaisten asuinalueiden väliin. Khmer-kuninkaat eivät kyenneet palauttamaan Angkorin mahtia, vaan he jäivät yhä enemmän naapurikansojen pelinappulaksi. Thait ja vietnamilaiset sekaantuivat khmerien palatsin asioihin ja hovi jakaantui molemmille naapureille myötämielisiin osapuoliin. Naapurit nimittivät muun muassa Kambodžan kuninkaat, joista monet kruunattiin Bangkokissa. Ayutthayan tuho 1767 heikensi thaitten vaikutusta väliaikaisesti, mutta se lisääntyi jälleen Vietnamin sisällissodan jälkeen.


title: Kambodžan historia

text: Thait toipuivat nopeasti, ja 1794 he ottivat haltuunsa Băt Dâmbângin ja Siĕm Réabin maakunnat. Nimellisesti Kambodža oli edelleen itsenäinen, mutta käytännössä siitä oli tullut thaikuninkaiden vasallivaltio. Thait yrittivät valloittaa Kambodžan 1831, mutta vietnamilaiset estivät sen, ajoivat thait pois ja valloittivat maan. Vietnamin 1835 aloittama Kambodžan vietnamilaistaminen johti 1841 avoimeen sotaan, jossa thaimaalaiset auttoivat Kambodžaa. Vuoden 1846 rauhansopimuksen mukaan Kambodža joutui kuitenkin virallisesti sekä thaiden että vietnamilaisten alaisuuteen, ja molemmat maat kruunasivat symbolisesti maan kuninkaaksi khmerprinssi Duongin, joka oli kasvanut Siamissa. Kuningas Duongin seuraajaksi nousi vuonna 1859 prinssi Voday, joka otti hallitsijanimekseen Norodom.


title: Kambodžan historia

text: Huolimatta jatkuvista naapurimaiden hyökkäyksistä, khmerit säilyttivät kulttuurisen ja kielellisen identiteettinsä Kambodžan pimeinä vuosisatoina. On mahdollista että nykyistä Kambodžaa ei olisi, elleivät ranskalaiset olisi valloittaneet Indokiinaa imperiumiinsa, vaan Kambodža olisi sulautunut Thaimaahan tai Vietnamiin.


title: Kambodžan historia

text: Ranska oli saanut vuonna 1847 haltuunsa Vietnamin kolme eteläisintä maakuntaa, joista he alkoivat käyttää nimitystä Kotšinkiina. Ranska vaati Vietnamin keisarin nimissä vuonna 1863 Kambodžaa maksamaan veroa Kotšinkiinalle, ja sen onnistui suostutella Kambodžan kuningas Norodom allekirjoittamaan sopimus, jolla Kambodžasta tuli Ranskan protektoraatti. Seuraavana vuonna Kambodža solmi protektoraattisopimuksen myös Thaimaan kanssa. Tämä suututti ranskalaiset ja jo samana vuonna Ranska valloitti Kambodžan. Thaimaa luopui vaatimuksistaan Kambodžan suhteen 1867. Vuonna 1887 Ranska muodosti hallitsemistaan alueista Kambodžasta ja Vietnamista hallinnollisen alueen Ranskan Indokiinan. Myöhemmin myös Laos liitettiin Ranskan Indokiinaan.


title: Kambodžan historia

text: Ranskan valta ei miellyttänyt kaikkia Kambodžassa. Ranskan ja Kambodžassa valtaa pitäviä vastaan johti kapinaa kuninkaan velipuoli Si Votha, joka havitteli kruunua itselleen. Kapina kukistettiin, mutta Si Vothaa ei koskaan saatu kiinni.


title: Kambodžan historia

text: Kambodžaa hallitsi siirtomaapäällikkö ja maakunnissa hallitsivat paikalliset kuvernöörit. Ylintä valtaa maassa pitivät ranskalaiset. Kuninkaan hovi ja näennäinen kuninkaanvalta säilytettiin, mutta ranskalaisilla oli lopullinen valta kaikissa asioissa hallitsijan valintaa myöten. Norodomille ja hänen seuraajillensa jäi keulakuvan rooli, myös buddhalaisessa uskonnossa. Siirtomaa-aikana ranskalaiset saivat korkeimmat virat, ja alempiin virkoihin palkattiin mieluiten vietnamilaisia.


title: Kambodžan historia

text: Vuonna 1897 maan kuvernööri valitti esimiehilleen Pariisissa, että Kambodžan kuningas Norodom I ei enää ollut kykenevä hallitsemaan maata, ja sai oikeuden ottaa kuninkaan roolin verojen määräämisessä sekä kuninkaallisten virkamiesten ja seuraavan kuninkaan nimittämisessä. Norodom kuoli vuonna 1904 ja hänen seuraajakseen valittiin hänen veljensä Sisowath I.


title: Kambodžan historia

text: Ranska laajensi Kambodžan aluetta vuonna 1907, kun se vaati Siamia luovuttamaan Băt Dâmbângin ja Siĕm Réabin maakuntien alueet. Kambodžan merkitys ranskalaisille oli ennen kaikkea strateginen, sillä alue suojasi ranskalaisille tärkeämpää Kotšinkiinaa brittiläisten imperiumin laajentumispyrkimyksiltä. Kambodžan kehittämiselle uhrattiin voimavaroja mahdollisimman vähän. Koulutuksen kehitys laiminlöitiin ja perusopetusta korkeampaa opetusta Ranskan Indokiinassa sai ainoastaan Vietnamissa. Maahan ei syntynyt korkeasti koulutettua keskiluokkaa, vaan khmerit jakaantuivat maaseudun riisinviljelijöihin ja pääkaupunki Phnom Penhin kuninkaallisiin. Keskiluokkaisen kauppiasväestön muodostivat kiinalaiset ja vietnamilaiset, jotka saivat muuttaa Kambodžaan esteettä.


title: Kambodžan historia

text: Ranskan siirtomaahallinto verotti maan väestöä rankasti ja talonpoikaisväestö kärsi suuresta työtaakasta ja raskaasta verovelvollisuudesta. Vuonna 1916 maassa käynnistyi suuria talonpoikaismielenosoituksia. Maan tavan mukaisesti kansa vetosi kuninkaaseen epäkohtien korjaamiseksi. Phnom Penhiin saapui toinen toistaan suurempia lähetystöjä, mikä alkoi hermostuttaa ranskalaisia jokta olivat ajatelleet ettei maan väestö kykene järjestämään joukkomielenosoituksia. Maaseudulla alkoi kyteä ranskalaisvastaisia kapinoita ja tilanne rauhoittui väliaikaisesti, kun kuningas Sisowath matkusti maakuntiin rauhoittamaan tilannetta. Helmikuussa 1916 talonpojat hyökkäsivät ranskalaisten hallintorakennuksen kimppuun, johon ranskalaiset vastasivat avaamalla tulen surmaten useita talonpoikia. Kuningas palasi alueelle ja sai jälleen tilanteen rauhoittumaan.


title: Kambodžan historia

text: Toisen maailmansodan aikana japanilaiset miehittivät Kambodžan vuonna 1941. Japanilaiset antoivat Ranskan saksalaismielisen Vichyn hallituksen jatkaa siirtomaahallintoa siviiliasioissa. Näin ollen maan kansallismieliset suuntasivat yhä protestinsa ranskalaisia vastaan. Kambodžassa oli herännyt orastavaa nationalismia 1930-luvulla, ja japanilaiset yrittivät tukea sitä levittämällä Aasia aasialaisille propagandaa Kaakkois-Aasian kansojen keskuudessa.


title: Kambodžan historia

text: Kun Japanin tappio sodassa jo häämötti, se julisti 9. maaliskuuta 1945 Kambodžan itsenäiseksi. Kuningas Norodom Sihanouk vahvisti sen pari päivää myöhemmin. Samalla maan nimi muutettiin khmerinkielistä nimeä lähempänä olevaan muotoon Kamputsea. Japanin antauduttua ranskalaiset palasivat ja peruuttivat itsenäisyysjulistuksen. He yrittivät myös palauttaa siirtomaavallan, mutta kuningas Sihanouk katsoi protektoraattisopimuksen päättyneen, koska Ranska ei ollut pystynyt suojelemaan Kambodžaa japanilaisilta. Ranska luopui vaatimuksistaan, ja Kambodžasta tuli autonominen valtio Ranskan Indokiinan liittovaltiossa. Kambodžalaisten sallittiin muodostaa perustuslaki ja muodostaa poliittisia puolueita.


title: Kambodžan historia

text: Ranskan ja Japanin vastaiset ryhmittymät muodostivat 1945 järjestön nimeltä Khmer Issarak, ”Itsenäinen Khmer”, joka pääasiassa toimi Thaimaan hallitsemista Băt Dâmbângin ja Siĕm Réabin maakunnista käsin. Vuonna 1947 Kambodžasta tuli perustuslaillinen monarkia ja yleisen armahduksen jälkeen osa Khmer Issarakin jäsenistä siirtyi olemassa oleviin puolueisiin, mutta osa jatkoi taistelua Ranskan siirtomaaherruutta vastaan yhdessä Việt Minhin kanssa.


title: Kambodžan historia

text: Kuningas Sihanouk ja Ranska pääsivät 1949 sopimukseen, jonka mukaan Kambodža oli muodollisesti itsenäinen, mutta Ranskan hallintaan jäivät edelleen armeija, poliisi, oikeuslaitos, valuutta ja ulkomaankauppa. Levottomuudet maassa alkoivat uudelleen 1951, jolloin myös buddhalaiset munkit toimivat aktiivisesti hallitusta vastaan. Kaikki osapuolet, muun muassa myös Yhdysvallat, yrittivät voittaa munkit puolelleen, koska munkkien avulla katsottiin pystyvän hallitsemaan koko maaseutuväestöä. Kuningas Sihanouk aloitti Kambodžan itsenäisyyskampanjan 1953 ja julisti Kambodžan itsenäiseksi kesällä 1953. Ranskan sotilaallinen tilanne Indokiinan sodassa oli sen verran huono, että se joutui tunnustamaan Kambodžan itsenäisyyden marraskuussa 1953. Sihanouk luki virallisen itsenäisyysjulistuksen 9. marraskuuta 1953. Kambodžan itsenäisyys vahvistettiin 1954 Geneven rauhankonferenssissa, joka päätti Indokiinan sodan. Kuningas Norodom Sihanouk luopui kruunusta isänsä Norodom Suramaritin hyväksi 1955, sillä hän katsoi että perustuslaillisena monarkkina hän ei voinut johtaa maata riittävän hyvin. Sihanouk ryhtyi johtamaan maata pääministerinä. Vuosina 1955–1970 Sihanouk oli Kambodžan tosiasiallinen hallitsija joko pääministerinä tai valtion päämiehenä.


title: Kambodžan historia

text: Kambodžaa yksinvaltaisesti hallinnut Sihanouk pyrki sisäpolitiikassa murskaamaan monipuoluejärjestelmän, ja monet Sihanoukin vastustajat kuolivat hämäräperäisissä olosuhteissa. 1960-luvulla Sihanouk kertoi pyrkivänsä täydelliseen puolueettomuus- ja sitoutumattomuuspolitiikkaan. Suhteet Yhdysvaltoihin viilenivät varsinkin, sen jälkeen kun Sihanouk solmi Neuvostoliiton ja Kiinan kanssa kauppasopimukset. Yhdysvallat alkoi tukea Sihanoukia vastustavaa Son Ngoc Thanhin johtamaa Khmer Serei ”(Vapaa Khmer)” sissiliikettä, joka oli muodostettu Khmer Issarakin oikeistosiivestä. Sihanouk katkaisi kaikki suhteet Yhdysvaltoihin 1965, kun Yhdysvaltojen ilmasota Vietnamin sodassa laajeni Kambodžan alueelle. Oikeiston voitettua Yhdysvaltojen tuella vaalit vuonna 1966 hallitus ryhtyi puhdistamaan maata vasemmistolaisista. Vasemmistolaiset pakenivat maaseudulle ja aloittivat 1967–1968 useita kapinoita, jotka hallitus kuitenkin kukisti verisesti. Kapinalliset alkoivat järjestäytyä kommunistiseksi sissiliikkeeksi, jonka nimeksi tuli punaiset khmerit.


title: Kambodžan historia

text: Kenraali Lon Nol suoritti Yhdysvaltojen tuella sotilasvallankaappauksen keväällä 1970, kun Sihanouk oli ulkomailla. Uudeksi pääministeriksi kutsuttiin Son Ngoc Thanh, Khmer Serein johtaja. Hän antoi valtiolle uudeksi nimeksi Khmerien tasavalta. Vallankaappausta seurasi vuosina 1970-1975 verinen sisällissota, johon myös Yhdysvallat ja molemmat Vietnamit sekaantuivat osana Vietnamin sotaa. Vallankaappauksen jälkeen Sihanouk liittoutui Kambodžan kommunistien kanssa kukistaakseen sotilashallituksen.


title: Kambodžan historia

text: FNL:n sissit hyökkäilivät etelävietnamilaisten kimppuun Kambodžasta käsin, joten Yhdysvaltojen ilmavoimat jatkoivat Kambodžan pommitusta myös sotilasvallankaappauksen jälkeen. Richard Nixon oli luopunut suunnitelmista miehittää Kambodža ja ryhtyi avokätisesti tukemaan uutta Lon Nolin johtamaa sotilashallitusta. Pommitukset jatkuivat kuitenkin elokuuhun 1973 asti. Yhdysvallat pudotti Kambodžaan kaiken kaikkiaan 2 756 941 tonnia pommeja. Liittoutuneet käyttivät koko toisen maailmansodan aikana noin 2 miljoonaa tonnia pommeja, Hiroshiman ja Nagasakin atomipommit mukaan luettuina. Aikaisemmin pommituksissa arvioitiin kuolleen 50 000-150 000 ihmistä. Arvio perustui kuitenkin tonnimäärään, joka oli vain viidesosa todellisesta määrästä. Nykyään pommituksissa arvioidaan kuolleen noin 250 000 kambodžalaista.


title: Kambodžan historia

text: Sihanouk johti nimellisesti Kambodžan kansallista yhtenäisyysrintamaa (FUNK) ja Kambodžan kansallisen yhtenäisyyden kuninkaallista hallitusta (GRUNK) Pekingistä käsin. Kummankin vahvin ryhmittymä olivat kuitenkin punaiset khmerit. Lopulta punakhmerit hallitsivat käytännössä koko maaseutua.


title: Kambodžan historia

text: Lon Nolin hallinto pysyi pystyssä vain Yhdysvaltojen avun turvin. Kun Yhdysvallat lähti Vietnamista ja FNL Kambodžasta, punaiset khmerit jatkoivat taistelua ja syrjäyttivät Lon Nolin hallinnon. Kambodžan kommunistinen puolue valloitti Phnom Penhin 17. huhtikuuta 1975, ja Lon Nol pakeni Yhdysvaltoihin. Norodom Sihanouk palasi valtaan, mutta joutui pian radikaalien kommunistien syrjäyttämäksi. Jäljellä oleva hallitus hajotettiin nopeasti ja Sihanouk menetti virallisesti asemansa valtion päämiehenä. Kambodžasta tuli kommunistinen tasavalta ja Khieu Samphanista ensimmäinen presidentti.


title: Kambodžan historia

text: Punaisten khmerien johtaja Pol Pot nimitettiin Kambodžan pääministeriksi, ja hän aloitti koko maan läpäisevät sosialistiset uudistukset. Markkinatalous, yksityisomaisuus ja raha lakkautettiin, ja kansan tuli elää pienissä yhteisöissä. Punaisten khmerien ideologia oli sekoitus radikaalia maolaisuutta ja pääosin Vietnamia vastaan suunnattua sovinismia. Heidän vihollisiaan olivat etenkin vanhan hallinnon aikana koulutettu sivistyneistö – opettajat, lääkärit ja insinöörit – joita tapettiin surutta. Kaiken yksilöllisyyden ja vapauden tukahduttanut "Angkar"-järjestelmä valvoi kambodžalaisia, joiden tuli tehdä samaa työtä, syödä samaa ruokaa ja käyttää samoja vaatteita. Kambodža palasi vuoteen nolla: perinteet, uskonto, teatteri, musiikki, sanomalehdet ja niin edelleen lakkautettiin ja kirjastot, sairaalat, koulut ja muut julkiset rakennukset hylättiin.


title: Kambodžan historia

text: Punaiset khmerit vastustivat kaupunkielämää, ja kaupunkiväestö määrättiin palaamaan välittömästi maaseudulle. Phnom Penhin väestö oli sodan aikana kasvanut moninkertaiseksi, mutta kaupungit tyhjennettiin muutamien päivien kuluessa. Punaiset khmerit käyttivät hyödykseen vanhaa, kaupunkilais- ja maalaisväestön välistä juopaa ja voimistivat sitä. Maaseutuväestö jaettiin kahteen kastiin, vanhoihin asukkaisiin ja uusiin kaupungeista häädettyihin ihmisiin, ja ryhmien välit saattoivat olla hyvin huonot. Kaupunkilaisväestö joutui sopeutumaan ankariin olosuhteisiin, joissa maalaiset olivat punaisten khmerien mukaan joutuneet aina elämään. Koska punaisten khmerien ideologian kulmakiviin kuului myös ”yltiöpäinen khmer-sovinismi”, vihan kohteeksi joutuivat myös vähemmistöt: chamit, vietnamilaiset ja kiinalaiset.


title: Kambodžan historia

text: Sisällissodan, Pol Potin ohjelmien ja Vietnamin miehityksen uhriluvusta kiistellään. Maltillisempienkin arvioiden mukaan ainakin miljoona ihmistä sai Punakhmerien hirmuhallinnon aikana surmansa vuosien 1975–1979 välillä. Arviot Pol Potin ajan uhriluvuista vaihtelevat 1–3 miljoonan välillä. Suurin osa uhreista kuoli nälkään, sairauksiin tai pakkotyöhön. Teloituksissa kuoli kuitenkin ainakin satoja tuhansia, ehkä jopa miljoona henkeä. Joka tapauksessa Kambodžan kansanmurha oli yksi vuosisadan pahimmista inhimillisistä katastrofeista: erään arvion mukaan surmansa sai yli viidesosa maan väestöstä.


title: Kambodžan historia

text: Punakhmerien välit Vietnamiin alkoivat pian kiristyä. Vietnam ei voinut enää hyväksyä punakhmerien hyökkäyksiä Vietnamin puolelle ja uutisia vietnamilaisväestön vainosta: lopulta joulukuussa 1978 Vietnamin armeija hyökkäsi Kambodžaan ja sai Phnom Penhin nopeasti hallintaansa. Punaiset khmerit ja Pol Pot pakenivat Thaimaan rajalle, ja Vietnam asetti valtaan hallituksen, joka koostui Pol Potin vainoja paenneista punakhmereistä. Maanpaossa ollut Sihanouk ryhtyi nyt yhteistyöhön punaisten khmerien kanssa ja toimi päämiehenä koalitiohallituksessa, jota tukivat Kiina ja länsivallat. Thaimaa vuorostaan tarjosi punakhmereille turvapaikan vastineeksi siitä, että Kiina veti tukensa maan kommunistiselta puolueelta. Vastustaakseen kommunistien johtamaa Vietnamia Yhdysvallat avusti punakhmerejä miljoonilla dollareilla ja asetti vietnamilaisten tukeman Kamputsean kansantasavallan kauppasaartoon. Presidentti Jimmy Carterin hallinto esti kansantasavallan pääsyn Yhdistyneisiin kansakuntiin (YK), jossa Kambodžaa edusti 1990-luvun alkuun asti punakhmerien ja Sihanoukin monarkistien pakolaishallitus.


title: Kambodžan historia

text: Vietnam miehitti Kambodžaa vuoteen 1989 asti. Vuonna 1991 solmittiin eri osapuolten välillä rauhansopimus ja kuningas Norodom Sihanouk palasi maahan. Maa palautettiin monarkiaksi ja Sihanoukista tuli jälleen kuningas, nyt ilman poliittista valtaa. Hän jätti kruunun vuonna 2004 Norodom Sihamonille. YK:n operaatio UNAMIC perustettiin auttamaan miinanraivauksessa ja tukemaan noin 370 000 pakolaisen paluuta Thaimaasta. YK lähetti maahan 22 000 rauhanturvaajaa, joiden tehtävä oli riisua eri osapuolet aseista ja valvoa demokraattisia vaaleja vuonna 1993.


title: Kambodžan historia

text: Vuoden 1993 tasaisten vaalien jälkeen kanssapääministereiksi nimitettiin Kambodžan kansanpuolueen Hun Sen ja monarkistisen Funcinpec-puolueen prinssi Norodom Ranariddh, Norodom Sihanoukin vanhin poika. Hun Sen järjesti verisen vallankaappauksen 7. heinäkuuta 1997, joka syöksi Ranariddhin vallasta. Vuoden 1998 vaalien jälkeen Hun Sen jatkoi ainoana pääministerinä ja Norodom Ranariddh parlamentin puhemiehenä. Kambodžan kansanpuolue voitti myös vuoden 2003 vaalit mutta ei taaskaan saanut yksinkertaista enemmistöä.


title: Kambodžan historia

text: Vuonna 2006 Funinpec erotti prinssi Norodom Ranariddhin johdostaan ja maaliskuussa 2007 Norodom Ranariddh tuomittiin poissaolevana vankilaan varojen väärinkäytöstä.


title: Kambodžan historia

text: Punakhmerien johtajia tuomitsemaan perustettu tuomioistuin käynnistyi hitaasti vuodesta 2005 alkaen. Yksi liikkeen kärkihahmoista, Ta Mok kuoli vuonna 2006 ennen kuulustelujen alkua. Nuon Chea joutui oikeuden eteen 2007. Duch eli Kang Kek Ieu tuomittiin 35 vuodeksi vankilaan vuonna 2010.


title: Vologases I

text: Vologases I oli Parthian kuningas noin vuosina 51–78. Hänen isänsä oli Vonones II. Hänen äitinsä kerrotaan olleen Vononesin kreikkalainen jalkavaimo. Vonones kuoli vuonna 51 ja Vologases seurasi isäänsä valtaistuimelle.


title: Vologases I

text: Vologases antoi Media Atropatenen ja Armenian kuningaskunnat veljilleen Pakoros II:lle ja Tiridates I:lle. Parthialaiset hyökkäsivät Armeniaan ja asettivat Tiridateen valtaistuimelle. Tämä johti sotaan Rooman kanssa, joka päättyi vuonna 63. Rauhansopimuksen mukaan Tiridates sai hallita Armenian kuninkaana mutta Rooman vasallina.


title: Vologases I

text: Vologases oli tyytyväinen sodan tuloksiin ja kunnioitti Rooman keisari Neroa. Hän pysyi myös hyvissä väleissä keisari Vespasianuksen kanssa ja hän tarjosi tälle 40 000 ratsujousimiestä sodassa Vitelliusta vastaan. Pian tämän jälkeen alaanit hyökkäsivät Meediaan ja Armeniaan. Vologases pyysi apua Vespasianukselta joka suunnitteli joukkojen lähettämistä parthialaisten avuksi. Vologases kuoli vuonna 78 ja hänen poikansa Vologases II nousi kuninkaaksi.


title: Cozumelinvireo

text: Cozumelinvireo ("Vireo bairdi") on Meksikon kotoperäinen varpuslintu. Se elää vain Jukatanin niemimaan koillispuolella olevalla Cozumelin saarella. Robert Ridgway kuvaili lajin holotyypin Cozumelista vuonna 1885, ja nimesi lajin Spencer Fullerton Bairdin kunniaksi.


title: Hispaniolanvireo

text: Hispaniolanvireo ("Vireo nanus") eli aiemmalta nimeltään haitinvireo on Hispaniolan kotoperäinen varpuslintu. Sen esiintymisalue käsittää pääasiassa saaren pohjois- ja itärannikon sekä Neiban laakson ja Gonâven saaren. George Newbold Lawrence kuvaili lajin holotyypin Dominikaanisesta tasavallasta vuonna 1875.


title: Jiří Dienstbier

text: Jiří Dienstbier (20. huhtikuuta 1937 Kladno, Tšekkoslovakia – 8. tammikuuta 2011 Praha, Tšekki) oli tšekkiläinen toimittaja ja Tšekkoslovakian kommunistivallan aikainen toisinajattelija, josta tuli vuoden 1989 samettivallankumouksen jälkeen maan ensimmäinen demokraattinen ulkoministeri (1989–1992).


title: Jiří Dienstbier

text: Toimittajan uransa aikana Dienstbier työskenteli Tšekkoslovakian radiossa ja oli ulkomaanreportterina Länsi-Euroopassa, Yhdysvalloissa ja Aasiassa. Hänen uskonsa sosialismiin murtui Prahan kevään päättyessä Neuvostoliiton joukkojen tuloon elokuussa 1968. Kriittisyytensä vuoksi hän menetti työpaikkansa ja sai elantonsa erilaisista tilapäistöistä, mutta toimi samalla maanalaisessa liikkeessä. Ystävineen hän perusti uudelleen kommunistihallinnon 1950-luvulla lopettaman maan vanhimman sanomalehden Lidové novinyn. Dienstbier oli keskeisiä hahmoja Itä-Euroopan toisinajattelijoiden vastustaessa Neuvostoliiton valta-asemaa alueella. Hän kuului kansalaisvapausjulistuksen Peruskirja 77:n allekirjoittajiin. Aktivisminsa vuoksi hän joutui vankilaan vuosiksi 1979–1982. Vuonna 1989 hän johti yhdessä Václav Havelin kanssa samettivallankumousta.


title: Jiří Dienstbier

text: Dienstbier toimi vuonna 1992 Etyj:n puheenjohtajana. Diestbier toimi YK:n ihmisoikeuskomission raportoijana entisen Jugoslavian alueella 1998–2001. Hän vastusti 1999 Naton pommituksia Jugoslaviaa vastaan Kosovon tilanteen vuoksi sekä myöhemmin Kosovon julistautumista itsenäiseksi. Vuodesta 2008 Dienstbier toimi senaattorina Tšekin parlamentin ylähuoneessa.


title: Jiří Dienstbier

text: Vuoden 2013 Tšekin presidentinvaaleissa oli sosiaalidemokraattisen ČSSD-puolueen ehdokkaana Jiří Dienstbierin poika, juristi ja senaattori Jiří Dienstbier mladší (= junior). Hän on syntynyt 1969 Washingtonissa Isä-Dienstbieriä taas nimitetään lisänimellä "starší" (=senior).


title: Harmaapäävireo

text: Harmaapäävireo ("Vireo cassinii") on pohjoisamerikkalainen varpuslintu. Sen esiintymisalue ulottuu Kanadan lounaisosista Yhdysvaltain länsiosiin ja Meksikon luoteis- ja länsiosiin, Baja Californiaan saakka. Lajista tunnetaan kaksi alalajia. János Xántus kuvaili lajin holotyypin Kalifornian Fort Tejonista vuonna 1858, ja nimesi lajin John Cassinin kunniaksi.


title: Harmaavireo

text: Harmaavireo ("Vireo vicinior") on pohjoisamerikkalainen varpuslintu. Sen esiintymisalue käsittää Yhdysvaltain lounaiset osavaltiot sekä Meksikon pohjois- ja luoteisosat. Elliott Coues kuvaili lajin holotyypin Arizonan Fort Whipplestä vuonna 1866.


title: Jukataninvireo

text: Jukataninvireo ("Vireo magister") on amerikkalainen varpuslintu. Sen esiintymisalue käsittää Meksikon kaakkoisosat ja osan läheistä saaristoa, mukaan lukien Caymansaaret, Belizen sekä Hondurasin Bay Islandin. Lajista tunnetaan neljä alalajia. Spencer Fullerton Baird kuvaili lajin holotyypin Belizestä vuonna 1871.


title: Satula (täsmennyssivu)

text: Satula voi tarkoittaa ainakin seuraavia asioita:


title: Jean Coulon de Thévenot

text: Jean Félicité Coulon de Thévenot (1754–1813) oli ranskalainen pikakirjoitusjärjestelmän kehittäjä.


title: Jean Coulon de Thévenot

text:
Jean Félicité Coulon syntyi Pariisissa 1754. Isänsä sukunimen lisäksi hän otti käyttöön äidiltään nimen Thévenot, ja nimeksi tuli "Coulon de Thévenot". Coulon kiinnostui jo nuorena pikakirjoituksesta, ja tutkittuaan Tiron merkeistä kirjoitettuja ranskalaisia teoksia hän laati vuoden 1774 paikkeilla 5000 sanalyhennettä sisältäneen sanaston.
Pari vuotta myöhemmin hän laati tavukirjoitusjärjestelmän, ja alkoi järjestää pikakirjoituskursseja ja myydä opetusvihkosia.


title: Jean Coulon de Thévenot

text: Vuonna 1782 Coulon muutti järjestelmänsä pohjaksi yksittäisten äänteiden merkit. Vuonna 1786 järjestelmä sai lopullisen muotonsa, ja vuonna 1789 Coulon julkaisi siitä oppikirjan. Coulonin järjestelmässä kunkin tavun sisältämien äänteiden merkit yhdistyvät toisiinsa hyvin, mutta peräkkäiset tavut kirjoitetaan kukin toisistaan erilleen, mikä oli järjestelmän suurin heikkous. Kynän nostaminen kunkin tavun välillä hidastaa kirjoittamista, eikä järjestelmä pystynyt kilpailemaan muiden järjestelmien kanssa kirjoitusnopeudella.


title: Jean Coulon de Thévenot

text: Coulonin kuoltua vuonna 1813 hänen tyttärensä jatkoi järjestelmän levittämistä ja julkaisi oppikirjoja. Tyttären kuoltua (1869) järjestelmä unohdettiin pian.


title: Khmer Issarak

text: Khmer Issarak ((), suomeksi ”itsenäiset khmerit” tai ”vapaat khmerit”) oli kambodžalainen kansallismielinen liike, joka taisteli Ranskan siirtomaavaltaa vastaan. Se perustettiin Bangkokissa 1945.


title: Khmer Issarak

text: Khmer Issarak oli aatteellisesti hyvin hajanainen ja 1940-luvun loppuun mennessä se oli hajonnut kommunistiseen ja antikommunistiseen siipeen. Thaimaalle myönteinen antikommunistinen siipi menetti nopeasti merkityksensä, kun yksi sen johtajista, Dap Chhuon, loikkasi Kambodžan hallituksen riveihin 1949. Son Ngoc Thanh muodosti sen rippeistä oikeistolaisen Khmer Serein 1950-luvulla.


title: Khmer Issarak

text: Việt Minh puolestaan tuki Khmer Issarakin kommunistista siipeä, josta tulikin varteenotettava tekijä Indokiinan sodassa mutta ei Kambodžan sisäpolitiikassa. Issarakin kommunistit olivat osa Việt Minhin delegaatiota Geneven konferenssissa 1954, mutta he eivät saavuttaneet minkäänlaisia erioikeuksia. Rauhan jälkeen osa siirtyi Pohjois-Vietnamiin ja osa katosi maan alle. Kun kommunistien ja antikommunistien taistelut alkoivat Kambodžassa 1970, Issarakin kommunistit liittyivät taisteluun. Monet heistä päätyivät punaisten khmerien hallintoon, mutta monesta tuli kuitenkin punakhmerien puhdistusten uhri vuosina 1972 ja 1973.


title: International Karate +

text: International Karate + (tunnetaan myös nimellä IK+) on vuonna 1987 julkaistu karateaiheinen taistelupeli. System 3:n kehittämä peli julkaistiin Atari ST:lle, Amigalle, Amiga CD32:lle ja Commodore 64:lle. Myöhemmin se julkaistiin myös Game Boy Advancelle ja PlayStationille vuonna 2003 ja Wiille Virtual Consolen kautta 2008. Yhdysvalloissa peli julkaistiin Commodore 64:lle nimellä Chop N' Drop ja Game Boy Advancella peli tunnetaan nimellä International Karate Advance.


title: International Karate +

text: Sivusta kuvatussa IK + tappelupelissä ottelee kolme karatekaa yhtä aikaa, joista yksi tai kaksi hahmoa on pelaajan ohjaamia ja kaksi tai yksi tietokoneen ohjaamana. Tarkoituksena on kerätä kuusi palkkia täyteen ja kerätä eniten pisteitä yhden erän aikana. Pisteet kertyvät sitä mukaa, kun on osunut potkaisemalla tai lyömällä vastustajiinsa. Mikäli pelaaja jää pisteissä viimeiseksi peli päättyy. Sen sijaan jos pelaaja läpäisee kaksi erää peräkkäin, tulee välissä bonuskierros, jossa pelaajan täytyy suojata itseään kilvellä pomppivilta palloilta tai potkia pommeja pois kuvaruudusta ennen kuin ne räjähtävät.


title: Born of Osiris

text: Born of Osiris on yhdysvaltalainen deathcoreyhtye. Yhtye perustettiin vuonna 2003 nimellä DiminisheD. Vuotta myöhemmin nimeksi vaihdettiin YourHeartEngraved, josta nimeksi vuonna 2006 vaihtui Rosecrance. Yhtyeen nykyinen nimi otettiin lopulta käyttöön vuonna 2007.


title: Born of Osiris

text: Born of Osiris on julkaissut tähän mennessä kaksi täyspitkää albumia ja yhden EP-levyn. Yhtyeen ensimmäinen pitkäsoitto, vuonna 2009 julkaistu "A Higher Place" onnistui yli 6000 kappaleen myynnillään pääsemään Billboard 200 -listan sijalle 73. Born Of Osirisin toinen täyspitkä "The Discovery" julkaistiin 22. maaliskuuta 2011, ja se ylsi noin 6400 kappaleen myynnillä Billboard 200 -listalla sijalle 87.


title: Born of Osiris

text: Born of Osiris on ollut mukana mm. vuosien 2008 ja 2009 The Summer Slaughter -kiertueilla ja ollut pääesiintyjänä vuoden 2010 Thrash And Burn -kiertueella.


title: Blau

text: Blau voi tarkoittaa seuraavia asioita:


title: Jack Parow

text: Jack Parow (oik. Zander Tyler, s. 1982 Bellville, Kapkaupunki, Western Cape) on eteläafrikkalainen rap-artisti.


title: A Higher Place

text: A Higher Place on yhdysvaltalaisen deathcoreyhtye Born of Osirisin ensimmäinen studioalbumi. Se julkaistiin 17. heinäkuuta 2009 Sumerian Recordsin kautta.


title: A Higher Place

text: "A Higher Place" onnistui ensimmäisellä myyntiviikollaan yli 6000 kappaleen myynnillä pääsemään ensimmäisenä yhtyeen albumina Billboard 200 -listan sijalle 73.


title: A Higher Place

text: Albumin kappale "Now Arise" julkaistiin singlenä ja siitä tehtiin myös musiikkivideo.


title: Kermānšāh (provinssi)

text: Kermānšāh () on yksi Iranin 30 provinssista. Vuosina 1986–1995 sen nimi oli Bākhtarān. Se sijaitsee maan länsiosassa Irakin vastaisella rajalla. Sen naapuriprovinsseja ovat Ilām, Lorestān, Hamadān ja Kordestān. Provinssin pinta-ala on 24 998 neliökilometriä ja sen asukasluku oli vuonna 2010 yhteensä noin 1 900 000. Provinssi koostuu 14 piirikunnasta, ja sen pääkaupunki on noin 790 000 asukkaan Kermānšāh (2006).


title: Kermānšāh (provinssi)

text: Kermānšāh toimii rikkaan, muun muassa viljaa, riisiä, kasviksia ja kasviöljyjä tuottavan maatalousalueen myyntikeskuksena. Kaupungissa sijaitsee myös useita teollisuuskeskuksia, kuten sokeri- ja öljynjalostamoita, sekä muun muassa sementti- ja tekstiilitehtaita.


title: People Come First

text: People Come First on Music Televisionin juontajana tunnetun Axl Smithin debyyttialbumi. Sen julkaisi WAXL 7. huhtikuuta 2010. Albumia työstettiin vuodesta 2005 asti ja sen tuotti Sami Baldauf, vastaavana tuottajana itse Axl Smith.


title: Tiridates

text: Tiridates tai Trdat oli useiden henkilöiden nimi antiikin aikana ja keskiajalla:


title: Vilnan verilöyly

text: Vilnan verilöyly on tapahtuma 13. tammikuuta 1991, jolloin Liettuaan aiemmin saapuneet neuvostojoukot kävivät Vilnassa rauhanomaiseen mielenosoitukseen kokoontuneiden aseettomien kaupunkilaisten kimppuun Vilnan televisiotornin luona. Panssarivaunun alle jäi useita sen etenemistä estämään tulleita ihmisiä, ja yksi heistä kuoli. Lisäksi neuvostosotilaat ampuivat kaksitoista muuta. Yksi kuoli sydänkohtaukseen, ja satoja ihmisiä loukkaantui. Neuvostoliiton presidentti Mihail Gorbatšov puolusti hyökkääjiä, mikä herätti hämmästystä muualla maailmassa, sillä häntä oli pidetty uudistusmielisenä.


title: Vilnan verilöyly

text: Tapahtuma sai runsaasti huomiota kaikissa Baltian maissa ja vauhditti niiden itsenäistymistä.


title: The Captain and the Kid

text: The Captain and the Kid on Elton Johnin kahdeskymmenesyhdeksäs studioalbumi, joka julkaistiin 18. syyskuuta 2006.


title: The Captain and the Kid

text: Albumi nousi Yhdysvalloissa Billboard 200 -listan sijalle 18.


title: The Captain and the Kid

text: Kaikki kappaleet kirjoittanut Elton John ja Bernie Taupin.


title: Ilta on nuori

text: Ilta on nuori on reggaeartisti Raappanan syyskuussa 2010 julkaistu remixalbumi. Albumin kappaleet ovat Raappanan omia kappaleita, hänen vierailijua muiden artistien levyillä ja kokoelmilla sekä kokonaan uusia kappaleita, jotka ovat A7 Remixin ja Knut Possen remixaamia. Albumia myydään ainoastaan Raappanan keikoilla sekä Helsingissä levykauppa Erosella.


title: Katjuša

text: Katjuša, , tarkoittaa seuraavia asioita:


title: Tiridates I

text: Tiridates I oli Armenian kuningas ja Armenian arsakidien eli arshakunien dynastian perustaja. Hän hallitsi noin vuosina 52/53, 55–58 ja 63–?. Tiridates oli Parthian kuningas Vonones II:n poika ja Vologases I:n ja Pakoros II:n veli.


title: Tiridates I

text: Vologases nousi valtaan isänsä kuoltua vuonna 51. Hän antoi Media Atropatenen kuningaskunnan Pakorokselle ja Armenian valtaistuimen Tiridateelle. Parthian joukot hyökkäsivät Armeniaan vuonna 52 ja valtasivat maan pääkaupungit Artaksatan ja Tigranocertan. Armenian kuningas Rhadamistus syöstiin vallasta ja korvattiin Tiridateella. Vuoden 54 ankara talvi ja kulkutaudit sekä Vologaseksen pojan Vardaneksen kapinointi kuitenkin pakottivat parthialaiset vetäytymään Tiridateen kanssa. Rhadamistus palasi ja rankaisi vallankaappaukseen syyllistyneitä. Vuonna 55 parthialaiset palasivat ja kukistivat Rhadamistuksen. Tiridates nimitettiin uudestaan Armenian kuninkaaksi.


title: Tiridates I

text: Vallankaappaus oli kuitenkin rikkonut Parthian ja Rooman välistä sopimusta, jonka mukaan roomalaisilla oli oikeus nimittää mieleisensä hallitsija Armenian valtaistuimelle. Rooman keisari Nero lähetti sotapäällikkö Corbulon Kappadokiaan ja Galatiaan johtamaan sotajoukkoja. Neuvotteluista huolimatta sota syttyi vuonna 58. Roomalaiset valtasivat Armenian ja Tiridates joutui pakenemaan Vologaseksen luo. Uudeksi Armenian kuninkaaksi Nero nimitti Tigraneen. Parthialaiset hyökkäsivät Armeniaan vuonna 62 ja kukistivat lopulta Rooman armeijan Rhandeian taistelussa. Roomalaiset hyökkäsivät seuraavana vuonna uudestaan Armeniaan mikä sai Vologaseksen ja Tiridateen solmimaan rauhan Rooman kanssa. Parthia ja Rooma solmivat kompromissin, jonka mukaan vastedes Armenian kuningas olisi parthialainen prinssi, mutta hänen nimittämisensä vaati hyväksynnän roomalaisilta. Tiridates matkusti vuonna 66 Roomaan, jossa hänet kruunattiin virallisesti Rooman vasallina Armenian kuninkaaksi.Kruunaustilaisuus pidettiin Forum Romanum Rostralla, jossa Rooman hallitsijat olivat satojen vuosien ajan puhutelleet kansaa. Kuningas lausui keisarille: "Haluan toimia käskysi mukaan, koska sinä päätät kohtaloni."


title: Tiridates I

text: Vuonna 72 alaanit hyökkäsivät Armeniaan ja Meediaan. Pakoros ja Tiridates taistelivat yhdessä maahantunkeutujia vastaan mutta yhdessä taistelussa Tiridates oli jäädä alaanien vangiksi mutta onnistui pakenemaan. Tiridateen hallituskauden lopun ajankohta ei ole tiedossa.


title: Martin Kelly

text: Martin Ronald Kelly (s. 27. huhtikuuta 1990) on englantilainen jalkapalloilija, pelipaikaltaan puolustaja. Hän edustaa Englannin Valioliigassa pelaavaa Liverpoolia. Kelly voi pelata keskus- tai laitapuolustajana.


title: Martin Kelly

text: Kelly teki ensiesiintymisensä Englannin A-maajoukkueessa 26. toukokuuta 2012 pelatussa ystävyysottelussa Norjaa vastaan. Hän tuli kentälle vaihtopelaajana varsinaisen peliajan lopulla. Kesäkuussa hän pääsi mukaan Englannin joukkueeseen EM-kilpailuihin 2012, kun alun perin joukkueeseen valittu Gary Cahill joutui jäämään pois loukkaantumisen vuoksi.


title: Vårgårdan kunta

text: Vårgårdan kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Länsi-Götanmaahan. Kunnan keskustaajama on Vårgårda.


title: Vårgårdan kunta

text: Kunnan maapinta-ala on 426,58 neliökilometriä (1.1.2016) ja asukasluku 11 165 henkeä (31.12.2015).


title: Vårgårdan kunta

text: Vuonna 2007 kunnassa oli 83,40 km² peltoa, joten saman ajankohdan maapinta-alaan vertaamalla saadaan peltojen osuudeksi 19,5 prosenttia kunnan maapinta-alasta.


title: Vårgårdan kunta

text: Vuonna 1928 Algutstorpin ja Kullings-Skövden maalaiskuntiin perustettiin Vårgårdan taajaväkinen yhdyskunta. Vuonna 1952 muodostettiin Vårgårdan maalaiskunta yhdistämällä 17 entistä maalaiskuntaa, jotka olivat Södra Härene, Kullings-Skövde, Tumberg, Fullestad, Bergstena, Lena, Siene, Algutstorp, Kvinnestad, Asklanda, Ornunga, Ljur, Nårunga, Skogsbygden, Horla, Hol ja Bälinge. Niiden lisäksi kuntaan liitettiin Landan seurakunta entisestä Bråttensby och Landan maalaiskunnasta. Jo vuonna 1955 Bälinge liitettiin Alingsåsin kaupunkiin, joka on osa nykyistä Alingsåsin kuntaa. Vårgårdan taajaväkinen yhdyskunta lakkautettiin vuoden 1963 lopussa. Vuoden 1971 kuntauudistuksessa Vårgårdan maalaiskunta muutettiin nykyiseksi Vårgårdan kunnaksi ilman rajamuutoksia.


title: Vårgårdan kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 139 Suomessa syntynyttä, mikä vastasi 1,3 prosenttia kunnan väestöstä.


title: Vårgårdan kunta

text: Vielä vanhempien vuoden 1984 lopun tietojen mukaan 3,5 prosenttia kunnan asukkaista oli ulkomailla syntyneitä. Tuolloin kunnassa asui 154 Suomessa syntynyttä, mikä vastasi 1,6 prosenttia kunnan väestöstä.


title: Vårgårdan kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 189 309 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 65 000 kruunua.


title: Vårgårdan kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Vårgårdan kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Vårgårdan kunta

text: Kunnassa on 2 taajamaa, joiden osuus kunnan väestöstä vuoden 2010 lopussa oli 49,1 prosenttia. Taajamien ulkopuolella asui tuolloin 5 565 asukasta. Seuraavassa on lueteltu kunnan alueella sijaitsevat taajamat väkilukuineen:


title: Vårgårdan kunta

text: Kunnan keskustaajama on lihavoitu.


title: Vårgårdan kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Vårgårdan kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Vårgårdan kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Vårgårdan kunnanvaltuustossa vuodesta 1973 lähtien.


title: Vårgårdan kunta

text: Vuodesta 2016 alkaen kunta on jaettu seuraaviin piireihin:


title: Vårgårdan kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Vårgårdan kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Musaed Neda

text: Musaed Neda Al-Enezi (; s. 8. heinäkuuta 1983) on kuwaitilainen jalkapalloilija, pelipaikaltaan puolustaja. Hän edustaa maansa mestaruussarjassa pelaavaa Al Qadsiaa. Neda on pelannut Kuwaitin maajoukkueessa 64 ottelua ja tehnyt niissä kymmenen maalia.


title: Hinalugit

text: Hinalugit (omakielinen nimitys кетш халх, "ketš halh") ovat Azerbaidžanissa asuva dagestanilaista hinalugin kieltä puhuva pieni vuoristolaiskansa.


title: Hinalugit

text: Hinalugit asuvat Kaukasuksen pohjoisrinteellä 2300 metrin korkeudella sijaitsevassa Quban piirin Xınalıqin (Hinalugin) kylässä. Pieniä ryhmiä on myös Quban kaupungissa sekä eräissä muissa lähialueen ja tasangon kylissä.


title: Hinalugit

text: Vuonna 1926 hinalugeja laskettiin olevan 1400 henkeä. Myöhemmissä väestönlaskennoissa heitä ei ole rekisteröity erillisenä kansana. Osa hinalugeista on muuttanut tasangolle ja sulautunut azereihin. Nykyään heitä arvioidaan olevan Quban piirissä noin 3000 henkeä.


title: Hinalugit

text: Hinalugien elinkeinoja ovat karjanhoito ja maanviljely. Perinteinen uskonto on sunnalainen islam. Sivistyskielenään hinalugit käyttävät azeria. 1990-luvulla laadittua kyrilliseen kirjaimistoon perustunutta hinalugin kirjakieltä opetettiin paikallisessa koulussa vuosina 1993–1999. Vuonna 2001 avattiin hinalugilainen kulttuurikeskus.


title: Matic Skube

text: Matic Skube (s. 23. helmikuuta 1988 Kranj) on slovenialainen alppihiihtäjä.


title: Matic Skube

text: Skube voitti pujottelun junioreiden maailmanmestaruuden Flachaussa 2007. Bardonecchian universiadeissa hän sai samana talvena pujottelussa hopeaa. Vancouverin olympialaisissa 2010 hän keskeytti pujottelun ensimmäisellä kierroksella. Vailin / Beaver Creekin MM-kilpailuissa 2015 hän oli pujottelussa 20:s.


title: Matic Skube

text: Skube kilpaili maailmancupissa ensimmäisen kerran Levin pujottelussa marraskuussa 2006. Ensimmäiset maailmancup-pisteensä hän sai oltuaan 22:s Lenzerheiden pujottelussa maaliskuussa 2007. Parhaimmillaan hän on ollut kahdestoista Adelbodenin pujottelussa tammikuussa 2011.


title: Matic Skube

text: Skube voitti pujottelun Slovenian-mestaruuden 2008 ja 2010. Hän on voittanut myös Euroopan cupin pujottelukilpailun Meribelissa helmikuussa 2010.


title: Kanadanvireo

text: Kanadanvireo ("Vireo philadelphicus") on vireoiden heimoon kuuluva pohjoisamerikkalainen varpuslintu. Sen esiintymisalue käsittää Kanadan eteläosan Albertasta ja Brittiläisen Kolumbian itäosista Kaakkois-Quebeciin ja New Brunswickiin, sekä Yhdysvaltojen pohjoisosan Pohjois-Dakotasta Maineen. Laji on muuttolintu, joka talvehtii Keski-Amerikassa. John Cassin kuvaili lajin holotyypin Philadelphian lähistöltä vuonna 1851.


title: Etelänkiilavanga

text: Etelänkiilavanga ("Xenopirostris xenopirostris") on endeemisenä Madagaskarin saarella tavattava vangoihin kuuluva varpuslintu.


title: Etelänkiilavanga

text: Kooltaan etelänkiilavanga on noin 24 cm. Päästään laji on musta ja koiras on selästään musta naaraan ollessa harmaa. Vatsastaan ja rinnastaan lintu on valkoinen. Nuoret etelänkiilavangat muistuttavat naarasta, mutta höyhenpuvussa on myös ruskeaa raidoitusta. Etelänkiilavangan nokka on suurikokoinen ja väriltään harmaa. Ulkonäöltään laji muistuttaa madagaskarinkäpinkäistä, mutta on sitä kookkaampi ja madagaskarinkäpinkäisen vatsa on harmaa.


title: Etelänkiilavanga

text: Etelänkiilavangaa tavataan Madagaskarin eteläkärjestä. Linnun elinympäristöä ovat alankomaiden puolikuivat pensaikot ja vastaavat kasvillisuusalueet. Etelänkiilavangat liikkuvat yleensä pareittain ja liittyvät sekaparviin. Ravintonaan laji käyttää hyönteisiä ja hyönteisten toukkia, joita lintu etsii kuolleista puista repimällä kuorta pois nokallaan.


title: Grästorpin kunta

text: Grästorpin kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Länsi-Götanmaahan. Kunnan keskustaajama on Grästorp.


title: Grästorpin kunta

text: Kunnan maapinta-ala on 264,64 neliökilometriä (1.1.2016) ja asukasluku 5 644 henkeä (31.12.2015).


title: Grästorpin kunta

text: Kunta sijaitsee Länsi-Götanmaan läänin keskiosassa Vänernin etelärannalla. Entisen läänijaon aikaan kunta oli Skaraborgin läänin länsilaidalla.


title: Grästorpin kunta

text: Vuonna 2007 kunnassa oli 151,43 km² peltoa, joten saman ajankohdan maapinta-alaan vertaamalla saadaan peltojen osuudeksi 57,0 prosenttia kunnan maapinta-alasta.


title: Grästorpin kunta

text: Vuonna 1900 osa Tengenen maalaiskunnasta erotettiin Grästorpin kauppalaksi. Vuonna 1952 muodostettiin Grästorpin "suurkunta", johon tulivat kuulumaan Grästorpin kauppala sekä Bjärbyn, Flakebergin, Flon, Hyringan, Hålen, Längnumin, Salin, Särestadin, Tengenen, Trökörnan, Tängin ja Åsin maalaiskunnat. Suurkunta oli kuntamuodoltaan maalaiskunta, vaikka sen keskustaajama Grästorp olikin aiemmin ollut kauppala. Vuonna 1971 maalaiskunta muutettiin nykyiseksi Grästorpin kunnaksi ilman rajamuutoksia.


title: Grästorpin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 65 Suomessa syntynyttä, mikä vastasi 1,1 prosenttia kunnan väestöstä.


title: Grästorpin kunta

text: Vielä vanhempien vuoden 1984 lopun tietojen mukaan 2,8 prosenttia kunnan asukkaista oli ulkomailla syntyneitä. Tuolloin kunnassa asui 69 Suomessa syntynyttä, mikä vastasi 1,2 prosenttia kunnan väestöstä.


title: Grästorpin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 179 469 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 92 000 kruunua.


title: Grästorpin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Grästorpin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Grästorpin kunta

text: Kunnassa on 1 taajama, jonka osuus kunnan väestöstä vuoden 2010 lopussa oli 51,4 prosenttia. Taajamien ulkopuolella asui tuolloin 2 807 asukasta. Kunnan ainoa taajama on sen keskustaajama Grästorp, jossa oli 2 969 asukasta.


title: Grästorpin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Grästorpin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Grästorpin kunnanvaltuustossa vuodesta 1973 lähtien.


title: Grästorpin kunta

text: Vuodesta 2016 alkaen kunta on jaettu seuraaviin piireihin:


title: Grästorpin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Grästorpin kunta

text: Asteriskilla (*) merkitty Fridhemin seurakunta kuuluu osittain Grästorpin kuntaan ja osittain Essungan kuntaan.


title: Grästorpin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Keltaperävireo

text: Keltaperävireo ("Vireo flavoviridis") on amerikkalainen varpuslintu. Sen esiintymisalue ulottuu Yhdysvaltain ja Meksikon rajalla sijaitsevan Rio Granden suistosta etelään muualle Meksikoon, ja Keski-Amerikassa Panamaan saakka. Lajista tunnetaan kolme alalajia. John Cassin kuvaili lajin holotyypin Nicaraguan San Juan de Nicaraguasta vuonna 1851.


title: Maailma ilman natsismia

text: Maailma ilman natsismia (, ) on kansainvälinen antifasistinen järjestö. Järjestö on perustettu vuonna 2010 Kiovassa.


title: Maailma ilman natsismia

text: Viron suojelupoliisin raportin mukaan järjestön tarkoituksena on levittää venäläistä propagandaa esimerkiksi rinnastamalla holokaustin kieltäminen ja Venäjän virallisen näkemyksen toisesta maailmansodasta kritisoiminen.


title: Kultavireo

text: Kultavireo ("Vireo hypochryseus") on Meksikon kotoperäinen varpuslintu. Se elää maan länsiosissa Sonorasta Oaxacaan ja rannikon edustan saarilla. Lajista tunnetaan kolme alalajia. Philip Lutley Sclater kuvaili lajin holotyypin Meksikosta vuonna 1862.


title: Heinäkoisat

text: Heinäkoisat ("Crambidae") on koisaperhosmaisiin kuuluva perhosheimo. Ryhmää on perinteisesti käsitelty osana koisaperhosten heimoa, mutta viimeisimpien revisioiden mukaan se muodostaa oman heimonsa. Myös Integrated Taxonomic System pitää ryhmää omana heimonaan.


title: Heinäkoisat

text: Heinäkoisat eroavat muista koisaperhosista perhosen kuuloelimessä olevan "praecinctorium"-rakenteen perusteella. Levätessään ne pitävät yleensä siipiään kattolaskuisesti ruumiin sivuilla ja siivissä on nähtävissä vaihtelevaa, usein siivensuuntaista juovitusta. Muutamat lajeista ovet merkittäviä tuhohyönteisiä.


title: Heinäkoisat

text: Eräiden heimon lajien toukat elävät vedessä ja hengittävät kiduksilla, mikä on perhosilla varsin harvinaista.


title: Kuubanvireo

text: Kuubanvireo ("Vireo gundlachii") on Kuuban kotoperäinen varpuslintu. Se elää Kuuban pääsaarella sekä läheisellä Isla de la Juventudin saarella. Lajista tunnetaan neljä alalajia. Juan Lembeye kuvaili lajin holotyypin Kuuban Cienfuegosista vuonna 1850, ja nimesi lajin Juan Gundlachin kunniaksi.


title: Maarianhaminan vaakuna

text: Maarianhaminan vaakuna on Maarianhaminan kaupungin tunnus. Vaakunan aihe viittaa kaupungin tärkeimpään elinkeinoon, merenkulkuun, ja kaupungin puistoihin, joiden tyypillinen puu lehmus on.


title: Maarianhaminan vaakuna

text:
Vaakunan selitys kuuluu ”sinisellä kilvellä pysty kulta-ankkuri, sen yläpuolella lakio, jossa kolme vihreää lehmuksen lehteä.” Vaakunan on suunnitellut Nils Byman, ja Maarianhaminan kunnanvaltuusto hyväksyi vaakunan kokouksessaan 15. syyskuuta 1949. Ahvenanmaan maakuntahallitus vahvisti vaakunan käyttöön 19. joulukuuta 1951.
Kaupungin alkuperäinen vaakuna oli vahvistettu 14. maaliskuuta 1881.


title: Lyijyvireo

text: Lyijyvireo ("Vireo plumbeus") on amerikkalainen varpuslintu. Sen esiintymisalue käsittää Yhdysvaltain länsiosat Montanasta ja Idahosta Meksikoon ja Keski-Amerikkaan Hondurasiin saakka. Lajista tunnetaan neljä alalajia. Elliott Coues kuvaili lajin holotyypin Arizonan Fort Whipplestä vuonna 1866.


title: Mangrovevireo

text: Mangrovevireo ("Vireo pallens") on amerikkalainen varpuslintu. Sen esiintymisalue ulottuu Meksikon länsiosista Keski-Amerikkaan Nicaraguaan saakka. Lajista tunnetaan kymmenen alalajia. Osbert Salvin kuvaili lajin holotyypin Nicaraguan Realejosta vuonna 1863.


title: Valtionvaakunan ritarikunta

text: Valtionvaakunan ritarikunta () on korkea-arvoisin Viron ansioritarikunnista. Se perustettiin presidentti Konstantin Pätsin antamalla asetuksella vuonna 1936 Viron itsenäisyyspäivän 24.2.1918 muistoksi. Ritarikunnan merkeillä palkitaan vain maan omia kansalaisia valtion hyväksi suoritetuista teoista ja palveluksista.


title: Valtionvaakunan ritarikunta

text: Viron tasavallan 90-vuotisjuhlavuotena helmikuussa 2008 jaettiin ensimmäisen kerran Valtionvaakunan ritarikunnan ketjuja uudelleenitsenäistymisen jälkeen. Presidentti Konstantin Pätsille aikoinaan annettu ainoa ketju on edelleen Moskovassa, ja se kuuluu Kremlin heraldiseen kokoelmaan, jonne se todennäköisesti jääkin. Pääministeri Andrus Ansip luovutti ketjun ja ensimmäisen luokan ristin tasavallan presidentti Toomas Hendrik Ilvekselle. Presidentti Ilves puolestaan myönsi ketjun entisille presidenteille: postuumisti presidentti Lennart Merelle ja elossa olevalle presidentti Arnold Rüütelille.


title: Valtionvaakunan ritarikunta

text: Ritarikunnassa on yhteensä kuusi luokkaa. Ritarikuntamerkkinä on kullattu ns. suuri valtion vaakuna, jossa on keskellä kolme sinistä leijonaa ja vaakunaa reunustaa kaksi monilehtistä tammenoksaa. Vaakunan koko vaihtelee luokittain. Ensimmäisen luokan merkki on halkaisijaltaan 58 mm, toisen ja kolmannen luokan 55 mm sekä neljännen ja viidennen 42 mm. Kääntöpuolella on kohokuvioituina numeroina päivämäärä ”24.2.1918”.


title: Valtionvaakunan ritarikunta

text: Ritarikuntaketju on kultaa ja leveydeltään 30 mm. Se muodostuu vanhoista virolaisornamenteista, mm. 48 kultalyhteestä. Ketjuun kuuluu myös jalokivikoristeita, yksi rubiini, kolme safiiria ja 96 timanttia. Ketjusta roikkuvan vaakunan halkaisija on 69 mm. Rintatähti kuuluu sekä ketjuun että ensimmäisen ja toisen luokan kunniamerkkiin. Ketjun ja I luokan merkin rintatähti on halkaisijaltaan 87 mm. Keskellä on 42 mm:n valtion vaakuna. Ketjun rintatähti on kultaa, I ja II luokan tähti hopeaa.


title: Valtionvaakunan ritarikunta

text: Ritarikunnan nauha on tummansininen moireekuvioitu silkkinauha. Oikean olkapään yli kannettavan I luokan nauhan leveys on 105 mm. II ja III luokan merkki kannetaan perinteen mukaan kaulassa 41 mm nauhassa. Rinnan vasemmalla puolella kannettavien IV ja V luokan merkkien nauhan leveys on 35 mm.


title: Karl Gottlieb Horstig

text: Karl Gottlieb Horstig (3. kesäkuuta 1763 – 21. tammikuuta 1835) oli saksalainen pikakirjoitusjärjestelmän kehittäjä.


title: Karl Gottlieb Horstig

text: Horstig opiskeli Leipzigissä teologiaa ja toimi muun muassa opettajana ja pappina. Hän julkaisi vuonna 1797 saksankielisen pikakirjoitusjärjestelmän, joka muistutti englantilaisia Taylorin ja Lewisin järjestelmiä. Sillä oli vaikutusta myöhempien saksalaisten pikakirjoitusjärjestelmien kehitykseen, ja muun muassa Wilhelm Stolze käytti omassa järjestelmässään useita samoja merkkejä kuin Horstig.


title: Essungan kunta

text: Essungan kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Länsi-Götanmaahan. Kunnan keskustaajama on Nossebro.


title: Essungan kunta

text: Kunnan maapinta-ala on 234,58 neliökilometriä (1.1.2016) ja asukasluku 5 590 henkeä (31.12.2015).


title: Essungan kunta

text: Vuonna 2007 kunnassa oli 112,86 km² peltoa, joten saman ajankohdan maapinta-alaan vertaamalla saadaan peltojen osuudeksi 47,9 prosenttia kunnan maapinta-alasta.


title: Essungan kunta

text: Vuoden 1952 kuntauudistuksessa muodostettiin Essungan maalaiskunta yhdistämällä aiemmat maalaiskunnat Barne-Åsaka, Bäreberg, Essunga, Främmestad, Fåglum, Kyrkås, Lekåsa ja Malma. Vuonna 1971 Essungan maalaiskunta muutettiin Essungan kunnaksi. Vuonna 1974 se liitettiin Varan kuntaan, mutta erotettiin takaisin omaksi kunnakseen jo vuonna 1983. Tuolloin uusi Essungan kunta sai samat rajat lukuun ottamatta Tumlebergin yhdyskuntaa, joka kuuluu nykyään kokonaan Varan kuntaan. Ennen vuotta 1974 kuntaraja kulki Tumlebergin poikki.


title: Essungan kunta

text: Kunnan keskustaajama Nossebro oli taajaväkinen yhdyskunta 1918–1963.


title: Essungan kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 84 Suomessa syntynyttä, mikä vastasi 1,5 prosenttia kunnan väestöstä. Vielä vanhempien vuoden 1984 lopun tietojen mukaan 4,2 prosenttia kunnan asukkaista oli ulkomailla syntyneitä. Tuolloin kunnassa asui 82 Suomessa syntynyttä, mikä vastasi 1,4 prosenttia kunnan väestöstä.


title: Essungan kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 174 825 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 91 000 kruunua.


title: Essungan kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Essungan kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Essungan kunta

text: Kunnassa on 3 taajamaa, joiden osuus kunnan väestöstä vuoden 2010 lopussa oli 45,5 prosenttia. Taajamien ulkopuolella asui tuolloin 3 032 asukasta. Seuraavassa on lueteltu kunnan alueella sijaitsevat taajamat väkilukuineen:


title: Essungan kunta

text: Kunnan keskustaajama on lihavoitu.


title: Essungan kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Essungan kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Essungan kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Essungan kunnanvaltuustossa vuodesta 1973 lähtien. Vuosina 1973–1979 luvut ovat nollia, koska tuolloin Essunga oli vielä osa Varan kuntaa.


title: Essungan kunta

text: Vuodesta 2016 alkaen kunta on jaettu seuraaviin piireihin:


title: Essungan kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Essungan kunta

text: Asteriskilla (*) merkitty Fridhemin seurakunta kuuluu osittain Essungan kuntaan ja osittain Grästorpin kuntaan.


title: Essungan kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Live Rare Remix Box

text: Live Rare Remix Box on Kalifornialaisen rock-yhtye Red Hot Chili Peppersin kokoelma-albumi. Albumi julkaistiin vuonna 1994. Se sisältää kolme CD:tä, joista ensimmäinen on nimeltään "Live", joka sisältää live-versoita kappaleista, toinen nimeltään "Rare", joka siältää b-puolia ja kolmas "Remix", joka sisältää remix-versoita kappaleista. Albumi sisältää mm. kaikki kolme remix-versiota singlestä If You Have to Ask.


title: Live Rare Remix Box

text: Live:


title: Live Rare Remix Box

text: "Kaikki kappaleet live-versioita."


title: Live Rare Remix Box

text: Rare:


title: Live Rare Remix Box

text: "Kaikki kappaleet b-puolia (Soul to Squeeze julkaistiin myös singlenä)."


title: Live Rare Remix Box

text: Remix


title: Viron Punaisen Ristin ritarikunta

text: Viron Punaisen Ristin ritarikunnan () kunniamerkit perusti Viron Punainen Risti vuonna 1920. Aluksi se oli puolivirallisen kunniamerkin asemassa kuten Kotkaristin ritarikuntakin, mutta se virallistettiin 7. lokakuuta 1936. Uudelleen kunniamerkit otettiin käyttöön asetuksella vuonna 1996. Punaisen Ristin ritarikunnan kunniamerkeillä palkitaan Viron kansalaisten hyväksi tehdystä humanitaarisesta työstä ja elämän pelastamisesta. Ritarikuntaan kuuluu kuusi luokkaa, joista viisi perusluokkaa ja yksi mitaliluokka. Kaikkien luokkien merkit ovat samanmuotoisia.


title: Viron Punaisen Ristin ritarikunta

text: Ritarikuntamerkki on tasapäinen risti, joka on emaloitu punaiseksi. Ristin pituus on 41 mm ja kunkin sakaran leveys 9,5 mm. Punaisen emaloinnin ulkolaidoilla on 2 mm:n levyinen valkoinen emalointi ja ristin ulkolaidoilla on 1,5 mm:n levyinen kultaus. Jokaisesta ristin kulmasta lähtee kullattu sädekimppu. Ristin keskuksessa on tyylitelty E-kirjain, joka on kullattu. Kirjainta ympäröi kahdeksankulmio, jonka väritys on sini-musta-valkoinen. Ristin kullatulla kääntöpuolella on punainen ympyrä, jossa on latinankielinen teksti ”Inter Arma Caritas” ('Aseiden keskellä laupeus'). Ympyrän sisällä on vuosiluku 1919. Ristin yläpuolella on valkoiseksi emaloitu majakkakuvio, joka on 19 mm pitkä. Majakan yläosasta lähtee kummallekin puolelle viisi kullattua sädettä. Ritarikuntaristin koko vaihtelee luokittain niin, että I II ja III luokassa on edellä mainitun kokoinen merkki, IV ja V luokkien merkit ovat pituudeltaan 38 mm.


title: Viron Punaisen Ristin ritarikunta

text: Rintatähti I ja II luokassa on samanlainen. Se on kahdeksanhaarainen tähti, jonka halkaisija on 86 mm. Kahdeksan päähaaraa on koristeltu pyörein kohoumin, jotka suurenevat ulkolaitoja kohden. Päähaarojen välissä on timanttikuvioituja erikokoisia säteitä kuusi kappaletta jokaisen päähaaran välissä. Tähden päällä on ritarikuntaristi eli punaiseksi emaloitu tasapäinen risti, joka on mitoiltaan ritarikuntaristin mittainen.


title: Viron Punaisen Ristin ritarikunta

text: Viron Punaisen ristin mitali on muodoltaan pyöreä ja valmistettu hopeasta. Sen halkaisija on 29 mm. Mitaliin on kuvattu kohokuviona ritarikunnan risti pituudeltaan 13,5 mm ja leveydeltään 3 mm sakaroin. Kääntöpuolella on kohokirjaimin teksti: ”Eesti Punane Rist”.


title: Viron Punaisen Ristin ritarikunta

text: Nauhan väri noudattaa mukailtuna Viron lipun sävyjä. Nauhan leveys vaihtelee luokittain. I luokan merkin oikean olkapään yli kannettava nauha on leveydeltään 110 mm. Sen keskellä on 59 mm leveä vaaleansininen kaistale. Sen molemmin puolin on 6 mm leveä musta juova ja 7 mm leveä valkoinen juova, jonka vieressä on vielä 2 mm:n levyinen musta juova. Nauhan molemmilla reunoilla on vaaleansininen kaista, jonka leveys on 10,5 mm. II ja III luokan kaulanauha on 40 mm leveä ja siinä on keskellä 21 mm leveä vaaleansininen juova. Musta–valko–musta juovisto on 4 mm päässä reunoista ja sen mitat ovat 2–2,5–1 mm. IV ja V luokkien sekä mitalin nauha on 36 mm. Musta–valko–musta juovisto on 3,5 mm päässä reunoista ja sen mitat ovat 2–2,5–0,5 mm. IV luokan nauhaan kuuluu ruusuke.


title: Meksikonpikkuvireo

text: Meksikonpikkuvireo ("Vireo nelsoni") on Meksikon kotoperäinen varpuslintu. Sen esiintymisalue käsittää maan lounaisosan Jaliscosta Oaxacaan. James Bond kuvaili lajin holotyypin Michoacánin Queréndarosta vuonna 1836.


title: Kotkaristin ritarikunta

text: Kotkaristin ritarikunnan () perusti Viron puolustusvoimat vuonna 1928 tasavallan kymmenvuotisen itsenäisyyden kunniaksi. Sen asema oli aluksi puolivirallinen, mutta se otettiin virallisten ritarikuntien joukkoon asetuksella 7.10.1936. Uudelleen ritarikunta perustettiin vuonna 1996. Kunniamerkeillä palkitaan ihmisiä, jotka ovat ansioituneet sotilasurallaan tai työskennelleet kansallisen puolustuksen hyväksi.


title: Kotkaristin ritarikunta

text: Ritarikunnassa on kaikkiaan kahdeksan luokkaa. Perinteisten viiden luokan lisäksi siinä on kolme mitaliluokkaa. Mitalit ovat kultainen, hopeinen ja rautainen risti.


title: Kotkaristin ritarikunta

text: Ritarikuntamerkki on malliltaan ns. Maltan risti. Se on laminoitu molemmin puolin mustaksi ja siinä on kultaiset reunat. Ristin halkaisija on I – III luokan merkeissä 58 mm, IV ja V luokan merkeissä 50 mm. Ristin etupuolella on keskellä hopeinen kotka, joka on valmistautumassa lentoon. Kotka on oksideerattu eli hapetettu. Sen vasemmassa jalassa on pieni valtion vaakuna kullattuna. Oikeassa jalassa taas on kaksiteräinen miekka, joka symboloi valtion vaakunan suojelemista. Kotkan siipien väli on 23 mm ja korkeudeltaan lintu on 19 mm. Ristin kääntöpuolella on kullatussa ympyrässä päivämäärä ”24. II 1928”.


title: Kotkaristin ritarikunta

text: Rintatähti on kahdeksansakarainen, timantinmuotoisesti kohokuvioitu tähti. Sen halkaisija on 85 mm. Tähden keskelle on kiinnitetty V luokan kotkaristi, joka on siis halkaisijaltaan 50 mm. Rintatähti on samanlainen I ja II luokassa.


title: Kotkaristin ritarikunta

text: Mitalit ovat muodoltaan samanlaisia kuin V luokan ritariristi, mutta niitä ei ole emaloitu vaan ne ovat joko kultaisia, hopeisia tai rautaisia.


title: Kotkaristin ritarikunta

text: Ritarikunnan nauha on moiréekuvioitu ja väriltään oranssi. Lisäksi siinä on vaaleansiniset juovat, joiden paikka vaihtelee merkin luokan mukaan. I luokan nauhaa kannetaan oikean olkapään yli ja sen leveys on 105 mm. Sininen juova on nauhan molemmin puolin 4 mm levyisenä, 4 mm reunasta. II ja III luokan kaulassa kannettavan merkin 40 mm leveässä nauhassa on kolme juovaa: kaksi reunoilla 3 mm:n levyisenä ja yksi keskellä leveydeltään 1 mm. IV ja V luokan rinnassa kannettavien ristien nauhan leveys on 35 mm. Reunoilla on 3 mm levyiset juovat. Mitaliluokan ristien nauhat ovat leveydeltään samoin 35 mm. Juovitus menee niin, että kultaisessa ristissä on keskellä nauhaa kolme 1 mm:n levyisiä juovia, hopeisessa kaksi ja rautaisessa yksi.


title: Meksikonvireo

text: Meksikonvireo ("Vireo brevipennis") on Meksikon kotoperäinen varpuslintu. Sen esiintymisalue ulottuu Jaliscosta Veracruziin, Guerreroon ja Oaxacaan. Lajista tunnetaan kaksi alalajia. Philip Lutley Sclater kuvaili lajin holotyypin Veracruzin Orizabasta vuonna 1858.


title: Luettelo Suomen aitokoilajeista

text: Tämä on Luettelo Suomen aitokoilajeista (heimo "Tineidae"). Luettelo on järjestetty alaheimoittain perhosten suomenkielisen lajinimen mukaan.


title: Noronhanvireo

text: Noronhanvireo ("Vireo gracilirostris") on Brasilian kotoperäinen varpuslintu. Se eää ainoastaan Fernando de Noronhan saarella Brasilian koillisosassa. Richard Bowdler Sharpe kuvaili lajin holotyypin Fernando de Noronhalta vuonna 1890.


title: Oliivivireo

text: Oliivivireo ("Vireo modestus") on Jamaikan kotoperäinen varpuslintu. Philip Lutley Sclater kuvaili lajin holotyypin Jamaikalta vuonna 1860.


title: Pajuvireo

text: Pajuvireo ("Vireo bellii") on pohjoisamerikkalainen varpuslintu, josta tunnetaan neljä alalajia. Sen lisääntymisalue käsittää Yhdysvaltain keski- ja lounaisosat sekä Meksikon pohjoisosat. Se on muuttolintu, joka talvehtii Meksikossa ja Keski-Amarikassa Nicaraguaan asti. Sillä on laaja lisääntymisalue, ja sen populaatiokoko on suuri, joten laji on elinvoimainen. John James Audubon kuvaili lajin holotyypin Missourin Saint Josephista vuonna 1844, ja nimesi lajin retkikumppaninsa John Graham Bellin kunniaksi.


title: Karlsborgin kunta

text: Karlsborgin kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Länsi-Götanmaahan. Kunnan keskustaajama on Karlsborg.


title: Karlsborgin kunta

text: Kunnan maapinta-ala on 405,82 neliökilometriä (1.1.2016) ja asukasluku 6 764 henkeä (31.12.2015).


title: Karlsborgin kunta

text: Karlsborgin kunta sijaitsee Vättern-järven länsirannalla lähellä järven pohjoispäätä. Tivedenin kansallispuisto sijaitsee osittain Karlsborgin kunnassa ja osittain Laxån kunnassa Örebron läänissä. Kunnassa sijaitsee Karlsborgin linnoitus.


title: Karlsborgin kunta

text: Vuonna 2007 kunnassa oli 33,13 km² peltoa, joten saman ajankohdan maapinta-alaan vertaamalla saadaan peltojen osuudeksi 8,1 prosenttia kunnan maapinta-alasta.


title: Karlsborgin kunta

text: Vuonna 1941 Mölltorpin maalaiskuntaan perustettiin Mölltorpin taajaväkinen yhdyskunta. Vuonna 1952 alueelle muodostettiin kolme "suurkuntaa":


title: Karlsborgin kunta

text: Mölltorpin taajaväkinen yhdyskunta lakkautettiin vuonna 1959. Vuoden 1971 kuntauudistuksessa muodostettiin nykyinen Karlsborgin kunta yhdistämällä "vanha" Karlsborg ja Brevikin ja Mölltorpin seurakunnat jaetusta Mölltorpin kunnasta sekä Undenäsin seurakunta Undenäsin kunnasta.


title: Karlsborgin kunta

text: Vaikka Karlsborg onkin "Ruotsin reservipääkaupunki", niin Karlsborgin linnoitus ja sitä ympäröivä taajama eivät koskaan ole olleet kaupunkina, kauppalana tai taajaväkisenä yhdyskuntana, vaan alue on koko ajan kuulunut maalaiskuntaan.


title: Karlsborgin kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 60 Suomessa syntynyttä, mikä vastasi 0,9 prosenttia kunnan väestöstä.


title: Karlsborgin kunta

text: Vielä vanhempien vuoden 1984 lopun tietojen mukaan 2,1 prosenttia kunnan asukkaista oli ulkomailla syntyneitä. Tuolloin kunnassa asui 56 Suomessa syntynyttä, mikä vastasi 0,7 prosenttia kunnan väestöstä.


title: Karlsborgin kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 180 688 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 78 000 kruunua.


title: Karlsborgin kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Karlsborgin kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Karlsborgin kunta

text: Kunnassa on 4 taajamaa, joiden osuus kunnan väestöstä vuoden 2010 lopussa oli 76,7 prosenttia. Taajamien ulkopuolella asui tuolloin 1 572 asukasta. Seuraavassa on lueteltu kunnan alueella sijaitsevat taajamat väkilukuineen:


title: Karlsborgin kunta

text: Kunnan keskustaajama on lihavoitu.


title: Karlsborgin kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Karlsborgin kunta

text: Hanken on sittemmin kasvanut yhteen Karlsborgin taajaman kanssa.


title: Karlsborgin kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Karlsborgin kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Karlsborgin kunnanvaltuustossa vuodesta 1973 lähtien.


title: Karlsborgin kunta

text: Vuodesta 2016 alkaen kunta on jaettu seuraaviin piireihin:


title: Karlsborgin kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Karlsborgin kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Uinti kesäolympialaisissa 1952 – miesten 400 metrin vapaauinti

text: Miesten 400 metrin vapaauintiin Helsingin olympiakisoissa osallistui 51 uimaria 29 eri maasta. Kilpailu suoritettiin kolmessa vaiheessa. Alkueristä selvisi 24 nopeinta välieriin ja välierien kahdeksan parasta finaaliin. Kilpailu käytiin 28. -30. heinäkuuta Helsingin uimastadionilla.


title: Juovapunatäplä

text: Juovapunatäplä ("Zygaena osterodensis") on punatäpliin kuuluva, harvinainen perhoslaji. Suomen uhanalaisarvioinnissa 2010 se on luokiteltu hävinneeksi (RE) ja rauhoitettu luonnonsuojeluasetuksella.


title: Juovapunatäplä

text: Useimpien muiden punatäplien tapaan juovapunatäplän etusiivet ovat mustat, sinisen tai vihertävän metallinkiiltoiset. Etusiipien punaiset täplät ovat venyneet ja muodostavat kolme, selvästi erillistä siiven suuntaista raitaa ja punainen väri ulottuu hyvin lähelle siiven etureunaa. Etureunan puoleisin raita kapenee siiven kärkeä kohti kun kaksi muuta raitaa ovat leveämpiä. Etusiipi on kapea ja suurelta osin läpikuultava. Takasiivet ovat kirkkaanpunaiset, melko teräväkärkiset ja niissä on vain kapea musta reunus, joka kapenee olemattomiin siiven ennen tyveä. Hyönteisen pää, keskiruumis ja takaruumis ovat kokomustat sinisen metallinhohtoiset ja varsin ohuiden tuntosarvien pituus 2/3 etusiiven pituudesta. Silmät ja imukärsä ovat hyvin kehittyneet, mutta huulirihmat ovat pienet. Siipiväli on 32–34 mm.


title: Juovapunatäplä

text: Lajilta tunnetaan värimuoto "f. flava", jolla punainen väri on korvautunut keltaisella. Tunnetaan myös muotoja, joilla keskimmäisen punaisen juovan kärki on kuroutunut melkein tai kokonaan erilliseksi täpläksi. Suomen lajeista etenkin yleinen virnapunatäplä ("Zygaena viciae") voi joissakin tapauksissa suuresti muistuttaa juovapunatäplää.


title: Juovapunatäplä

text: Etelä-Euroopassa erityisen samankaltaisia lajeja ovat "Zygaena romeo" sekä "Zygaena nevadensis".


title: Juovapunatäplä

text: Juovapunatäplä on eurooppalaisittain itäinen laji, jonka levinneisyysalue ulottuu Keski-Euroopasta Ruotsin eteläosiin, Keski-Aasiaan ja Mongoliaan. Laji esiintyy kuitenkin vain paikoittaisesti. Ruotsissa ja Tanskassa laji on paikoittainen, mutta Norjasta tunnetaan vain muutama yksittäishavainto. Virossa laji esiintyy paikoittain koko maassa. Suomen alueella lajia on tavattu yleisemmin 1800-luvulla ja levinneisyys on painottunut maan itäosiin, mutta viimeiset havainnot ovat Punkaharjulta vuodelta 1983 ja Tohmajärveltä vuodelta 1985. Perhoset lentävät kesä-heinäkuussa.


title: Juovapunatäplä

text: Juovapunatäplä on Pohjoismaiden punatäplistä varhaisin lentäjä ja aloittaa lentonsa Ruotsissa jo Juhannuksen tietämillä.


title: Juovapunatäplä

text: Juovapunatäplä viihtyy metsäisissä ympäristöissä, pienillä niityillä ja metsänreunoilla. Ranskassa sitä tavataan etenkin vuoristoisemmilla alueilla. Laji on esiintymiseltään hyvin paikallinen. Perhoset ovat aktiivisia päivällä ja käyvät kukilla, mutta kovin lämpimällä säällä saattavat levätä keskipäivän tunnit varjoisilla paikoilla. Keskenkasvuinen toukka talvehtii ja ainakin levinneisyysalueen pohjoisrajoilla toukkakehitys saattaa kestää useita vuosia. Kotelo on kasvin varrella.


title: Juovapunatäplä

text: Vuoden 2010 Suomen lajiston uhanalaisarvioinnissa juovapunatäplä luokiteltiin hävinneeksija laji on ollut rauhoitettu luonnonsuojeluasetuksella vuodesta 1989 alkaen. Ruotsissa laji on luokiteltu silmälläpidettäväksi.


title: Juovapunatäplä

text: Toukan ravintokasvi ovat virnat ("Vicia") ja nätkelmät ("Lathyrus"), levinneisyyden pohjoisimmissa osissa erityisesti hiirenvirna ("Vicia cracca").


title: Zach Boychuk

text: Zach Boychuk (s. 4. lokakuuta 1989 Airdrie, Alberta, Kanada) on kanadalainen jääkiekkoilija, pelipaikaltaan keskushyökkääjä. Hän edustaa NHL-seura Carolina Hurricanesia.


title: Zach Boychuk

text: Boychuk aloitti junioriuransa WHL-seura Lethbridge Hurricanesissa kaudella 2005–2006 tehden 64 pelissä tehot 18+33=51. Seuraavalla kaudella hän vakuutti pelaamisellaan ja teki 69 ottelussa tehot 31+60=91 ja oli joukkueen paras pistemies. Kaudella 2007–2008 hän teki 72 tehopistettä johdattaen joukkueen WHL:n finaaleihin. NHL-seura Carolina Hurricanes varasi Boychukin ensimmäisellä kierroksella 14. pelaajana .


title: Zach Boychuk

text: Hän osallistui Carolinan harjoitusleirille heinäkuussa ja teki joukkueen kanssa lokakuussa kolmivuotisen tulokassopimuksen. Hän debytoi NHL:ssä lokakuussa Los Angeles Kingsia vastaan. Hänet lähetettiin takaisin WHL:ään kahden pelin jälkeen. Hän pelasi loppukaudella 43 ottelua WHL:ssä tehoin 28+29=57 ja palkittiin joukkueen parhaimpana pelaajana. Boychuk pelasi kauden aikana myös AHL:ssä farmiseura Albany River Ratsissa kaksi ottelua. Kaudella 2009–2010 Boychuk pelasi 31 ottelua Carolinan paidassa ja teki niissä tehot 3+6=9. Hän teki ensimmäisen NHL-maalinsa helmikuussa 2010 New Jersey Devilsiä vastaan. Muun kauden hän pelasi Albany River Ratsissa.


title: Zach Boychuk

text: Boychuk pelasi suurimman osan myös kausista 2010–2011 ja 2011–2012 AHL:ää Charlotte Checkersissä. Työsulkukaudella 2012–2013 hän ehti pelata Carolinan paidassa yhden NHL-ottelun ennen siirtymistään Pittsburgh Penguinsiin tammikuun lopussa 2013. Maaliskuun alussa Boychuk siirtyi Nashville Predatorsiin pelattuaan Penguinsissa seitsemän ottelua ilman tehopisteitä. Predatorsissa hän pelasi viisi ottelua tehopistein 1+1, kunnes siirtyi jälleen Hurricanesiin.


title: Zach Boychuk

text: Boychuk edusti Kanadaa alle 18-vuotiaiden MM-kilpailuissa vuonna 2007. Joulukuussa 2007 Boychuk valittiin vuodenvaihteessa pelattuihin nuorten MM-kilpailuihin, joista hän voitti kultaa. Vuoden 2009 nuorten MM-kilpailuissa hän toimi Kanadan varakapteenina ja teki kuudessa pelissä tehot 4+3=7. Boychuk voitti jälleen kultaa.


title: Germaani (yhdiste)

text: Germaani (GeH) on germaniumin ja vedyn muodostama, rakenteellisesti metaania muistuttava yhdiste. Germaanin moolimassa on 76,672 g/mol ja CAS-numero 7782-65-2. Se muodostaa samankaltaisen tetraedrinmuotoisen metaaninkaltaisen molekyylin kuin fosfiini tai silaani. Germaani on erittäin tulenarkaa ja muodostaa palaessaan germaniumdioksidia ja vettä.


title: Germaani (yhdiste)

text: Germaania on löydetty Jupiterin kaasukehästä, maapallolla sitä ei esiinny vapaana.